text:
Hetta vórðu boðini hjá nýggja Shellstjóranum fyri Norðsjógvin og Atlantsmótið, Simon Roddy, á eini ráðstevnu á netinum “Offshore Europe” í farnu viku. Hann vísti á, at skal vinnan kunna halda fram at virka, so mugu íleggjarar fáa støðugar umstøður at arbeiða undir, heldur enn at fáa hóttanir frá umhvørvisfelagsskapum og politikarum. Her er ikki bert talan um at gera íløgur í framtíðar olju- og gassframleiðslu men samtíðis eisini í grøna orkuskiftið, har slíkt sum at fanga og goyma CO2 verður raðfest.
Simon Roddy, nýggi Shellstjórin fyri Norðsjógvin og Atlantsmótið tvs. økið eystan fyri Føroyar.
Hansara úttalilsi koma eftir, at tað í Skotlandi er við at taka seg upp ein bylgja av mótmælum móti útbygging av olju- og gasskelduni Cambo, skamt frá føroyska markinum. Mótmælini harðna sum altjóða veðurlagsstevnan í Glasgow nærkast.
Eisini stjórin í Oil & Gas Authority, Andy Samuel, sum er tann myndugleikin, ið skal geva loyvi til oljuútbyggingar, helt fyri, at tað hevur stóran týdning fyri íleggjarar, at forðingar ikki verða lagdar fyri teirra royndum bæði at halda lív í olju- og gassvinunni og samtíðis at gera íløgur í grøna skiftið.
Bretska stjórnin hevur annars útsett at geva nýggj loyvi til leiting eftir olju og gassi, meðan arbeitt verður við at gera treytirnar fyri at leita meira umhvørvisvinarligar og grønar. Nú verður so bíðað eftir, at hon evur grønt ljós til útbyggingina av nógv umrøddu Cambo verkætlanini á Atlantsmótinum. Hon er kortini ikki tann einasta útbyggingin, sum bíðar eftir góðkenning. Fleiri aðrar umsóknir um stórar verkætlanir eru ávegis. Allar liggja tær eystan fyri Føroyar.
Cambo keldan, sum ætlanin er at byggja út til framleiðslu, liggur fáar kilometrar frá føroyska markinum. Enn ein oljukeldan, sum stendur til at verða útbygd, er Rosebank, sum eisini liggur tætt við markið.
Bretland framleiðir í dag eina mió. tunnur av olju um dagin, sum saman við gassframleiðsluni fer til at nøkta ein part av nýtsluni í Bretlandi.Til tess at kunna framleiða at nøkta egna nýtslu er neyðugt við slíkum útbyggingum sum Cambo.
Á ráðstevnuni varð eisini víst á, at Cambo hevur stóran týdning fyri at nøkta framtíðar nýtsluna í Bretlandi, nú keldan goymir 800 mió. tunnur av olju og gassi. Komandi útbyggingin fer í fyrstu atløgu eftir 170 mió. tunnum av samlaðu goymsluni. Oljufeløgini Siccar Point Energy og Shell hava gjørt stórar íløgur í Cambo, síðani loyvið varð latið í 2001. Eftir kanningar og boring í 20 ár eru feløgini loksins tilreiðar at byggja kelduna út til framleiðslu.
Men í Skotlandi verður øgiligt trýst lagt á myndugleikarnar at sýta fyri at geva loyvi til útbygging. Greenpeace hevur hótt við at fara til dómstólarnar fyri at steðga verkætlanini.
Shellstjórin vísti á ráðstevnuni á, at tað er sera avgerandi fyri at kunna koma víðari við verkætlanini, at íleggjarar ikki alla tíðina standa fyri skotum og verða niðurgjørdir.
-Hetta er ikki bara talan um Cambo, men tað snýr seg í veruleikanum um framtíðina fyri oljuframleiðslu í Bretlandi og harvið at kunna halda fram við at verða sjálvveitandi við orku. Og hesar útbyggingar verða bara gjørdar, um tær eru í tráð við grøna skiftið. Verða tær ikki framdar, so verður neyðugt í framtíðina at innflyta olju og gass úr øðrum londum, sum als ikki taka hædd fyri at minka um útlátið.
Shell hevur ein týðandi leiklut í royndunum hjá Bretlandi at røkka “net zero” málinum. Felagið er saman við øðrum oljufeløgunum við í sonevndu Acom Verkætlnaini, sum m.a. hevur til endamál at fanga og goyma CO2 útlát, ið stavar frá gassi og øðrum ídnaði eins og royndirnar at framleiða vetni.
Hóast mongu mótmælini móti Cambo gjørdi bretski forsætisráðharrin Boris Johnson í august í ár greitt, at tað ber ikki til hjá myndugleikunum at bróta avtaluna um Cambo, tí feløgini hava arbeitt út frá hesi avtalu síðani 2001. Síðani hevur fyrsti ráðharrin í Skotlandi, Nicola Sturgeon eftir trýsti frá teimum grønu heitt á stjórnina um at endurskoða loyvistreytirnar. Hon vil kortini ikki siga, antin hon er fyri ella ímóti útbyggingini. Oljuvinnan í Skotlandi fevnir í dag um meira enn 100.000 arbeiðspláss.
Stjórin fyri oljumyndugleikan OGA segði, at komandi veðurlagsráðstevnan eigur fyrst og fremst at hyggja meira eftir kolanýtsluni í heiminum heldur enn at leggja fót fyri neyðugari olju- og gassframleiðslu í eitt nú Bretlandi, ið eisini hevur til endamál at minka munandi um útlátið.
Andy Samuel segði, at altjóða orkustovnurin IEA eigur at vísa sonevnda “transition deal”, sum oljuvinnan og mynduleikarnir í Bretland hava gjørt, størri ans. Har verður hædd tikin fyri olju- og gassframleiðslu samtíðis sum roynt verður at minka um útlátið og raðfesta grøna skiftið. Henda avtala kann vera gott grundarlag fyri ídnaðin kring allan heim, tí hon tekur bæði hædd fyri tørvinum á olju og gassi og grøna orkuskiftinum.


c: text/html

text:
-
Coll d'Ordino pujada bosc i baixada carretera
nálægt Ordino, Ordino (Andorra)
Staðir í Parròquia d'Ordino
- Ferlar í Ansalonga
- Ferlar í Arans
- Ferlar í El Serrat
- Ferlar í La Cortinada
- Ferlar í Les Salines
- Ferlar í Les Sobiranes
- Ferlar í Llorts
- Ferlar í Ordino
- Ferlar í Segudet
- Ferlar í Sornàs
Flokkar í Parròquia d'Ordino (Andorra)
- Bestu Fjórhjól ferlar í Parròquia d'Ordino (Andorra)
- Bestu Róður ferlar í Parròquia d'Ordino (Andorra)
- Bestu Alpagreinar ferlar í Parròquia d'Ordino (Andorra)
- Bestu Fjallahjól ferlar í Parròquia d'Ordino (Andorra)
- Bestu Útivist ferlar í Parròquia d'Ordino (Andorra)
- Bestu Götuhjól ferlar í Parròquia d'Ordino (Andorra)
- Bestu Hlaup ferlar í Parròquia d'Ordino (Andorra)
- Bestu Kajak/Kanó ferlar í Parròquia d'Ordino (Andorra)
- Bestu Vélsleði ferlar í Parròquia d'Ordino (Andorra)
- Bestu Gönguskíði ferlar í Parròquia d'Ordino (Andorra)
- Bestu Alpaferðir ferlar í Parròquia d'Ordino (Andorra)
- Bestu Snjóskór ferlar í Parròquia d'Ordino (Andorra)
- Bestu Snjóbrettaiðkun ferlar í Parròquia d'Ordino (Andorra)
- Bestu Köfun ferlar í Parròquia d'Ordino (Andorra)
- Bestu Bíll ferlar í Parròquia d'Ordino (Andorra)
- Bestu Fjallaklifur ferlar í Parròquia d'Ordino (Andorra)
- Bestu Útreiðar ferlar í Parròquia d'Ordino (Andorra)
- Bestu Ísklifur ferlar í Parròquia d'Ordino (Andorra)
- Bestu Götureiðhjól ferlar í Parròquia d'Ordino (Andorra)
- Bestu Off road Mótorhjól ferlar í Parròquia d'Ordino (Andorra)
- Bestu Skíðaiðkun um Dreifbýli ferlar í Parròquia d'Ordino (Andorra)
- Bestu Hellaskoðun ferlar í Parròquia d'Ordino (Andorra)
- Bestu Fjallahlaup ferlar í Parròquia d'Ordino (Andorra)
- Bestu Ganga ferlar í Parròquia d'Ordino (Andorra)
- Bestu Lest ferlar í Parròquia d'Ordino (Andorra)
- Bestu Gljúfraferðir ferlar í Parròquia d'Ordino (Andorra)
- Bestu Ferðareiðhjól ferlar í Parròquia d'Ordino (Andorra)
- Bestu Torfæruakstur ferlar í Parròquia d'Ordino (Andorra)
- Bestu Sleðaferðir ferlar í Parròquia d'Ordino (Andorra)
- Bestu Kickbike ferlar í Parròquia d'Ordino (Andorra)
- Bestu Svifvængjaflug ferlar í Parròquia d'Ordino (Andorra)
- Bestu Línuskautar ferlar í Parròquia d'Ordino (Andorra)
- Bestu Skautahlaup ferlar í Parròquia d'Ordino (Andorra)
- Bestu Stafaganga ferlar í Parròquia d'Ordino (Andorra)
- Bestu Trial-mótorhjól ferlar í Parròquia d'Ordino (Andorra)
- Bestu Via Ferrata ferlar í Parròquia d'Ordino (Andorra)
- Bestu Sund ferlar í Parròquia d'Ordino (Andorra)
- Bestu Ratleikur ferlar í Parròquia d'Ordino (Andorra)
- Bestu Multisport ferlar í Parròquia d'Ordino (Andorra)
- Bestu Stand up Paddle ferlar í Parròquia d'Ordino (Andorra)
- Bestu Berum Fótum ferlar í Parròquia d'Ordino (Andorra)
- Bestu Canicross ferlar í Parròquia d'Ordino (Andorra)
- Bestu Hjólaskíði ferlar í Parròquia d'Ordino (Andorra)
- Bestu Golf ferlar í Parròquia d'Ordino (Andorra)
- Bestu Segway ferlar í Parròquia d'Ordino (Andorra)
- Bestu Freeride Skíði ferlar í Parròquia d'Ordino (Andorra)
- Bestu Flygildi ferlar í Parròquia d'Ordino (Andorra)
- Bestu Vélbátur ferlar í Parròquia d'Ordino (Andorra)
- Bestu Sæþota ferlar í Parròquia d'Ordino (Andorra)
- Bestu Flúðasigling ferlar í Parròquia d'Ordino (Andorra)
- Bestu Fjallabrun MTB ferlar í Parròquia d'Ordino (Andorra)
- Bestu Landstökk ferlar í Parròquia d'Ordino (Andorra)
- Bestu Joëlette ferlar í Parròquia d'Ordino (Andorra)
- Bestu Barnakerra ferlar í Parròquia d'Ordino (Andorra)
- Bestu Splitboard ferlar í Parròquia d'Ordino (Andorra)
- Bestu Gravel Reiðhjól ferlar í Parròquia d'Ordino (Andorra)
- Bestu Rafmagnshjól ferlar í Parròquia d'Ordino (Andorra)
- Bestu Hlaupahjól ferlar í Parròquia d'Ordino (Andorra)
- Bestu Dýralífsskoðun ferlar í Parròquia d'Ordino (Andorra)
- Bestu Plogging ferlar í Parròquia d'Ordino (Andorra)
- Bestu Bikepacking ferlar í Parròquia d'Ordino (Andorra)

robotstxt: allowed

filter: keep


text:
Polar Princess - mynd Kiran Jóanesarson
Polar Princess velur Viknet Internet frá Vikmar
Polar Princess velur eisini Viknet Internet frá Vikmar
Viknet er serlig fylgisveina Internet tænasta, ment av Vikmar til Føroyskar brúkarar men umfatar nú eisini við tænastur til Grønlenskar brúkarar.
Við Viknet loysnini frá Vikmar fær Polar Princess útyvir skjótt Internet eisini.:
- Viknet Radio við Viknet Radio fær manningin heilar 5 Føroyskar og ein Grønlensk útvarps rás.
- Viknet Media við Viknet Media fær manningin Føroyskar og Grønlenskar sendingar á serliga media teldu, og kunnu hesar síggjast tá ein hevur tíð
.
- Viknet Live TV við Viknet Live TV verður KvF stroyma umborð beinleiðis, eisini veður t.d. Føroyskur fótboltur, kappróður o.a. stroyma beinleiðis.(Grønlenskt beinleiðis sjónvarp kemur eisini skjótt)
Felags fyri omanfyru nevndu Viknet tænastur er, at hesar brúka IKKI data av Internet haldinum og tí kann manningin til ein hvørja tíð brúka hesar tænastur, uttan at hugsa um at hetta kann órógva Internet sambandið hjá skipinum.


text:
Dupultur vátposi - That's The SpotVanligur prísur 125,00 kr Útsøluprísur 105,00 kr Spar 16%
Vatntættur posi at goyma eitt nú skitnar blæur í. Tá posin er fullur av skitnum blæum, sum skulu vaskast, tekur tú allan posan við innihaldi og koyrir í vaskimaskinuna. Tær nýtist ikki at taka skitnu blæurnar úr posanum - tað syrgir maskinan fyri.
Dupultir vátposar eru snildir at handfara til dømis turrir og vátir lappar. Goym turru lapparnar í øðrum rúminum og vátu í hinum.
Posin hevur eisini ein knapp á handtakinum, so posin kann knappast um eitt nú barnavognin.
Vátposin fæst í trimum støddum:
- Small: 18x24 cm
- Medium: 26x30 cm
- Large: 33x46 cm
Tilfar
100% Polyester (laminerað við polyurethan)


text:
Mimir er Føroya besta universitet, tí har lærir ein nakað um lívið. Tað heldur yrkjarin Daniella Andreasen, sum er klár við einum nýggjum savni. Vit hitta hana í sendingini.
Leikluturin hjá bókasøvnunum broytist í hesum digitalu tíðunum. Men helst verður nógv brúk fyri bókasøvnunum í eini framtíð, sum verður alt meira merkt av alternativum tíðindum og privatum nettænastum, heldur býarbókavørðurin Arnbjørn Ó. Dalsgarð.
Tey ungu hava tikið Instagram-miðilin til sín. Tað hava tey ungu listafólkini eisini. Í sendingini práta vit við fotomyndlistakvinnuna Gyðu Jacobæus um Instagram-fotografiir og feminismu.
Lagt til rættis: Ivan Hentze Niclasen. Foto og klipt: Bjarki Thomsen.


text:
Summar Festivalurin nýggjan reportara
Komandi tíðina ber til at síggja nýggj innsløg á YouTube rásini hjá Summar Festivalinum.
Summar Festivalurin verður hildin í Klaksvík um góðar seks vikur, og komandi tíðina fer YouTube rásin hjá Summar Festivalinum at hita upp til landsins størsta tónleikatiltak.
Nýggjur reportari hjá Summar Festivalinum er Sirið Ingemarsdóttir. Hon fer komandi tíðina at práta við tónleikarar og onnur, sum skulu verða við á Summar Festivalinum, og hon hevur bæði yvirraskilsi og avbjóðingar við sær, tá ið hon hittir festivalakutellu fólkini.
Innsløgini, sum Rani Petersen hevur framleitt, verða at síggja á adressuni: youtube.com/summarfestivalur


text:
Men umframt at spegla veruleikan, er málið eisini umráðandi, tá tað kemur til at signalera virðing og her býr orsøkin til mína skundmiklu viðmerking. Tí í viðmerking á Vágaportalinum verður irritatiónin yvir politiskt korrektan málburð eftir míni meting strekt í órímiligan mun til eisini at fevna um orð sum samkynd, ið verða lýst "litleys". Ólavur í Beiti skrivar: "Alt tað eg veit, og eisini alla mína tíð, hava orðini rumpari og reyvari verið brúkt í føroyska málinum, har tað verður tosað og livir sítt fríska lív. Samkynningur og øll hesi litleysu orðini eru púra óbrúklig, tí samkynd er eitt felagsorð fyri bæði kynini. At vera samkyndur er at vera homoseksuellur - tað eru reyvarar/rumaparar og leppur. Skulu vit nú gevast at brúka vanlig orð í almenna rúminum, bara tí ein fámentur bólkur leikar í, tá ið orðini verða brúkt, ella skulu vit gera, sum gjørt verður, tá ið bumbur bresta ymsastaðni í heiminum á jarnbreytarstøðum og í flogførum, bara ferðast meira? Eg havi longu valt, og tað er tað seinna!....".
Eitt er, at samanburðurin millum samkynd, ið ynskja somu sjálvsøgdu borgararættindi sum onnur og so terroristar, er burtur úr vón og viti. Men tað er umráðandi hjá okkum at hugsa um orðini, vit brúka.
Orð sum "rumparar/reyvarar" eru niðrandi hugsað og við hesum orðum fert tú í grundini inn undir dýnina hjá øðrum fólkum við at relatera til ein heilt ávísan part av kynslívinum. Hvat rakar tað okkum hvat onnur fólk gera undir dýnuni? Hetta er eisini ein óneyv orðing, tí analsex er vanlig praksis millum øll møgulig onnur enn samkynd mannfólk. Tílíkar fossilar máliskur spegla eitt óttafult samfelag frá fyrr í tíðini, frá tíðini áðrenn 266B og Pride 2012. At basa tílíkum máliskum er ikki dømi um vatndeyvan politiskan korrektleika, tað snýr seg um at virða fjølbroytnið, at virða hvønn annan og at koma okkum fram og víðari inn í framtíðina saman við restini av tí fría heiminum.
http://www.vagaportal.fo/pages/posts/ta-id-runnid-verdur-undan-veruleikanum-22887.php


text:
Leif Esper Andersen
1940-1979
Leif Esper Andersen var danskur rithøvundur, myndlistafólk og lærari.
Bøkur hansara er eyðkendar fyri skaldsøguskriving í sjeytiárunum. Nógvar lýsa samfelagstrupulleikar, m.a. innflytarar og hjúnaskilnað.
Áskoðanir rithøvundans koma týðiliga til sjóndar í skrivingini. Sjálvt um Leif Esper Andersen gjørdi greitt, at hann var sosialistur, so snúgva bøkur hansara seg meira um ábyrgd og eksistensiellar trupulleikar hjá tí einstaka enn um sosial viðurskifti.
Fyrsta bók hansara og eisini kendasta er Mannjagstran (Heksefeber), sum kom út á donskum í 1974. Hon hevur verið sera nógv brúkt í donskum skúlum.
Aðrar kendar bøkur eru m.a Fremmed (1975), Hakkedrenge (1976) og Træl og fri (1979).
Útgávur:
1990 Mannjagstran
Heiður:
1974 Danmarks Lærerforenings jubilæumspris
1976 Kulturministeriets børnebogspris fyri Fremmed
1976 IBBY heiðurslegat


text:
Nanna sær Mark fara spakuliga inn í bunkarin. Himmalin uppi yvir henni tykist ljósur samanborið við holið, har hon stendur. Skýggini fara spakuliga frmavið, og av og á hoyrist eitt likkugól; annars er friðaligt. Hon setir seg at húka og starir inn í myrku gongina. Nakrir veikir ljósglottar siga henni, at Mark framvegis er har inni.Nakrir fuglar fara flákrandi og látandi beint uppi yvir holinum, og tað fær hana at reisa seg upp. Hvat hevur rætt teir? Hon heldur ondini og lurtar.
Blá krabbabók/krossfiskur - 5. torleikastig


text:
Billán
Tað kann vera ein góð fíggjarlig avgerð at skifta bilin út, áðrenn bilurin nær tann aldurin, tá hann krevur ábøtur. Ein nýggjur bilur er tryggari, meira álítandi og umhvørvisvinarligur.
Fyrimunir
Við einum billáni kanst tú keypa nýggjan bil, brúktan bil ella húsvogn. Keypir tú nýggjan bil, kann áramálið á láninum vera upp til 7 ár.
Um billán
Tað eru nógvar útreiðslur av bæði at keypa og eiga bil. Áðrenn vit bjóða tær billán, hyggja vit at fíggjarviðurskiftum tínum. Á tann hátt koma vit fram til, hvussu nógv tú kanst læna og gjalda um mánaðin.
Renta og treytir
Rentan verður ásett eftir útgjaldinum á bilinum, sí annars rentuyvirlit.
Vanliga verður tú biðin um at seta bilin sum trygd fyri lánið.
Skalt tú hava billán, mást tú vera 18 ár, og fíggjarviðurskifti tíni skulu vera góð.


text:
Tað sum eg higartil kenni til marionettleik er slíkt eg havi lisið í bókum, umframt kanska okkurt stutt brot í onkrum filmi. Tí var tað sera spennandi at byrja ólavsøkuna 2016 við at fara til “Dansa so væl og leingi” hjá Rakel Helmsdal, bæði fyri at síggja hvussu tað tekniskt verður gjørt, hvussu marionettleikur upplivast, og so sjálvandi at uppliva sjálvan leikin. Talan er um eina søgu til vaksin, sum eisini kann sigast fyri børnum. Eg hevði einki barn við mær, so eg veit ikki at siga, hvat børn fáa burtur úr sjálvari søguni, men tey sótu sum á nálum og fylgdu leikinum. Marionettleikur er sera gomul tøkni, og setur […]
Jørðin er álvarsliga sjúk, og tað eru menniskjuni ið hava elvt sjúkuna. Serliga er tað fólkatalið sum er ov stórt. Sjálvandi kundu vit broytt okkara nýtslu, og ikki troytt tilfeingið so nógv sum vit gera, og øll verðið vegetarar, men alt hetta er ímóti okkara náttúru. Vit eru sum vit eru, og tí er helst ongin vón fyri at vit megna at minka so nógv um vakstrarhúsgassini, at tað munar. Framtíðarútlitini eru ikki góð: roknast kann við at meginparturin av heiminum verður ov heitur og turrur hjá fólki at búleikast á. Nøkur støð kunnu tó roknast við framhaldandi fara vera hóskandi hjá fólki, harímillum Skandinavia, Bretsku oyggjarnar og so nógvar […]
Á konsertini í Norðurlandahúsinum leygarkvøldið var Bubbi Morthens aftur ein mótmælissangari, hesaferð móti teimum sum hava ábyrgdina av íslendsku bankakreppuni. Eisini aðrar tónleikaframførslur vóru hetta vikuskiftið, og Jazzfestivalurin vísti, at vit hava bæði leikarar og høli sum kunnu halda uppi eini jazzmentan.
Filmsfestivalurin, sum hevur verið hildin í Norðurlandahúsinum hesa vikuna, hevði henda síðsta seinnapartin savnað ein føroyskan koktail, og var hetta ein rættiligur fongur fyri ein films-ignorant sum meg: Uppá einans 2 tímar fekst ein rættilig hylling á hvat rørist á føroyska filmspallinum. Fari at nevna nøkur gullkorn her. Andrias Høgenni vísti eina sera góða mynd og søgu um ikki at vera seg sjálvur, at lata seg lynda tann ham sum samfelagið sum heild og tey sum eru kring okkum lata okkum í, men vísti á at tað ber til at blaka hamin. Morgunsmíl var heitið, og eg sat og hugleiddi í byrjanini, at maskurnar sum leikararnir bóru helst høvdu verið […]


text:
Í gjárkvøldið helt Roysnið ársaðalfund í kantinuni í Skúlanum við Løkin. Har var okkurt gott til matna og uppmøtingin var av tí besta. Formaðurin síðan endurstovningina av Roysninum, Marnar Pattinson, stóð fyri vali, og hann ynskti ikki at stilla upp aftur. Fyri vali stóð eisini Julianna Frederiksberg, sum tók við afturvali.
Hallbjørg Danielsen varð vald í nevndina fyri Marnar, og verður hetta einasta broyting í nevndini. Ikki er greitt enn, hvør verður formaður. Nevndin fer at skipa seg á fyrsta nevndarfundi.
Nýggja nevndin í Roysninum hevur ikki skipað seg enn. F.v.: Rani F. Rasmussen, Arnfinn Johannesen, Julianna Frederiksberg, Hallbjørg Danielsen og Eirikur Joensen.
Marnar er higartil einasti formaðurin í Roysninum, síðani tað varð endurstovnað fyri trimum árum síðani. Vit takka Marnari fyri gott samstarv og vóna framhaldandi at síggja hann í kappingarskónum


text:
Knubbsvanur (lat. Cygnus olor L; da. Knopsvane) er bjartari hvítur enn sangsvanurin. Nevið er fagurt reytt við einum svørtum runni niðan á pannuna. Tá ið hann svimur, ber hann hálsin í vøkrum bugi og veingirnar høgt lyftar upp frá bakinum. Villur knubbsvanur eigur sjaldan norðarlaga í Europa, men tamur livir hann víða hvar á tjørnum og vøtnum, reiðrast og fær ungar og rýmir ikki burtur um veturin. Fyri fólki hevur hann ongan ótta, kemur teimum heilt nær. Men ikki vil hann verða tikin, fríur vil hann liva. Hann er eisini førdur til Føroyar, og hevur her livað væl og fingið ungar. Og ikki er hann illførur sum sangsvanurin.
Úr: Mikkjal á Ryggi: Fuglabókin, Dýralæra II. 1951.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Alvi Hjelm svam seg í morgun til A-finalu á Swim Open Stockholm 2018, við tíðini 4:33.47 í 400 metra blandaðari svimjing, fyri síðani í A-finaluni at svimja seg til eitt 8. pláss við tíðini 4:32.41. Alvi eigur føroyska metið á 4:30.17, frá Danish Open í 2016.
Tag: Alvi Hjelm
Óli og Alvi til Swim Open Stockholm 2018
Sviar skipa nú 5. til 8. apríl fyri Swim Open Stockholm 2018, har eisini føroyingar luttaka. Óli Mortensen fer at royna seg í 400, 800 og 1500 frí, meðan Alvi Hjelm fer at royna seg í 400 frí umframt 200 og 400 blandað.
Óli silvur eisini í 400 frí á Trofeu CN Sabadell 2018
Óli Mortensen megnaði aftur í dag at vinna sær silvurheiðursmerki á Trofeu CN Sabadell 2018, tá ið hann í 400 frí svam teinin uppá 3:58.88, sum hartil er undir kravtíð til Evropameistarastevnuna í Glasgow í august. Alvi Hjelm royndi seg eisini í finalu, nú seinnapartin, og varð har nr 7 í 400 blandað, við tíðini 4:36.44.
Føroysk úrslit á Trofeu CN Sabadell 2018
Her lista vit upp føroysk úrslit á Trofeu CN Sabadell – IV Memorial Paulus Wildeboer, har teir báðir Óli Mortensen og Alvi Hjelm royndu seg. Óli vann í gjár silvur í 1500 metra frísvimjing, og Alvi bronsu í 200 blandað, umframt at Óli í dag vann silvur í 400 frí.
Óli og Alvi í finalur eisini 2. dag í Sabadell
Óli Mortensen og Alvi Hjelm verða at síggja í finalum eisini 2. dag á Trofeu CN Sabadell, nú teir kundu vísa á tilmeldingartíðir sum kvalifiseraðu teir beinleiðis til skjótastu riðlar í ávikavíst 400 frí og 400 blandað.
Continue reading Óli og Alvi í finalur eisini 2. dag í Sabadell
Heiðursmerki til Óla og Alva í Sabadell
Tað gekk upp á stás hjá teimum báðum føroysku svimjarunum í Katalonia, nú finalurnar vórðu avgreiddar á Trofeu CN Sabadell. Alvi Hjelm vann í 200 blandað bronsuheiðursmerki við tíðini 2:08.89, og Óli Mortensen vann við 15:44.11 í 1500 frí eitt silvur heiðursmerki í teirri greinini.
Óli og Alvi í finalur í Sabadell, seinnapartin
Alvi Hjelm royndi seg í morgun í 200 metra blandaðari svimjing, á Trofeu CN Sabadell, og gekk tað sera væl. Tíðin 2:10.15 er besta ‘morguntíð’ hjá honum í longri tíð, og var hartil næstbesta tíð av teimum 29 luttakandi í morgun, soleiðis at hann er víðari til A-finaluna, seinnapartin.
Óli Mortensen hevði frí í morgun, tí at hann er beinleiðis víðari til besta riðil í 1500 frí, eisini seinnapartin, við næstbestu tíð av øllum.
Sambært tíðarætlanini er finalan hjá Alva kl 17:25, og tann hjá Óla kl 17:33, katalonska tíð. Katalonsk tíð er sum donsk tíð, ein tíma frammanfyri føroysk. Úrslit frá stevnuni koma leypandi her.
Alvi og Óli til Trofeu CN Sabadell
Hetta vikuskiftið kappast Alvi Hjelm og Óli Mortensen á Trofeu CN Sabadell í Katalonia, saman við liðfelagum sínum í Hovedstadens Svømmeklub. Og tað kann verða heilt spennandi – Óli hevur næstbestu tilmeldingartíð í 1500 frí og fimtbestu í 400 frí, meðan Alvi hevur sjeyndbestu bæði í 200 og 400 blandað.
Stevnan hevur fingið hjáheiti TR Paulus Wildeboer, til minnis um tiltikna niðurlendska venjaran sum var venjari leingi í Spania, áðrenn hann gjørdist landsliðsvenjari hjá Danmark, og millum annað vandi Lotte Friis og Jeanette Ottesen til heimsmeistaraheiti, umframt Pál Joensen til HM-bronsu. Olaf Wildeboer, sonur Paulus, er nú venjari hjá Alva og Óla.
Startlistin til stevnuna sæst her, og teir báðir í Katalona heilsa at eitt slag av ‘live timing’ eisini verður at síggja her. Kappast verður í Piscines Carles Ibars í Sabadell, leygardag 10. og sunnudag 11. mars 2018, við innleiðandi riðlum frá kl 9.30 og finalum frá kl 16:30, Katalonia tíð, sum er ávíkavist kl 8:30 og 15:30 her í Føroyum.
HSK rósar Alva fyri avrik síni í vetur
Hovedstadens Svømmeklub hevur kosið Alva Hjelm til úrvalssvimjaran hjá sær í desember og januar, við hesum orðum:
Elite 1 nominerer hermed Alvi Hjelm som månedens svømmer på elite 1.
herunder for følgende grunde:
Alvi Hjelm er udvalgt som månedens svømmer fra Elite 1. Han udvælges på hans stærke performance op til, og til det fornyligt overstået EKM i Royal Arena.
Alvi er den mest rutinerede herresvømmer, der befinder sig på Elite 1 i øjeblikket. Med tidligere deltagelse til VM og EM har han haft mulighed for at indsamle sig en del international erfaring, som han skulle vise, at han kunne sætte i spil. Dette må siges at lykkes.
Med 2 flotte løb i henholdsvis 200 IM og 400 IM, i nye bedste tider (2.02.85 og 4.19.92), viser Alvi, at han har lært at modstå presset, når han står på den helt store scene. En kvalitet, som vi mener, kan assistere Alvi langt frem i hans svømmekarrierer.
Hvad endnu flottere er, at de tidligere personlige rekorder i 200 IM og 400 IM var sat i måneden forinden til andre mesterskaber. Alvi formår dermed at vende hjem, forblive koncentreret og hårdtarbejdende, og løfte sit niveau til nye højder på den store scene. STÆRKT!
Et kæmpe stort tillykke med din stærke performance og titlen som månedens svømmer!
Lesið her á hsk.dk
Alvi 4:38.83 í 400 blandað á Mare Nostrum í Canet
Alvi Hjelm royndi seg nú í morgun í innleiðandi 400 metra blandaðari svimjing á Mare Nostrum stevnuni í Canet-en-Roussillon, og varð har nummar 13 við tíðini 4:38.83. Hetta er fimtbesta tíðin hjá Alva í ár, har hansara ársbesta tíð er 4:35.80 frá Danish Open í apríl mánaða. Portugisiski Alexis-Manacas Santos var við 4:26.02 skjótastur í innleiðandi riðlunum, meðan kinesiski Yutian Wang við 4:33.66 var spakuligastur av teimum som sluppu í A-finaluna. Sí úrslitalistan her.


text:
Próvtalsstigin til 9. flokk tillagaður
Eftir fyrispurning um talgildu próvtøkurnar í støddfrøði í 10. flokki, hava Nám og Próvstovan gjøgnumgingið próvtalsbýtið í øllum teimum lærugreinunum, sum hava talgildar próvtøkur – hesar eru føroyskt, danskt, enskt og støddfrøði í 9. og 10. flokki.
Gjøgnumgongdin vísti, at skalin í støddfrøði í 9. flokki er ov strangur. Serliga í niðara endanum hevur skalin ov lítla rúmd.
9. floks næmingarnir hava verið til tvær fyrireikandi royndir í ár eftir sama próvtalsstiga, og næmingarnir vóru uppi í somu royndum í fjør, har stigin var til lagaður til, at tey gingu í 8. flokki. Trupulleikin er tí ikki, at næmingarnir ikki eru fyrireikaðir til próvtøkurnar ella til próvtalsstigan.
Skúlaleiðslur eru eisini gjølla kunnaðar um skipanina, próvtalslistar og royndarhaldið annars á eftirmetingarfundum og í samskifti gjøgnum alt skúlaárið millum Nám, Próvstovuna og leiðslurnar á innannetinum í teldupostskipanini FirsClass.
Men tað eigur sjálvandi ikki at ganga út yvir teir næmingar, ið hava verið til roynd í støddfrøði í ár, at próvtalsttigan er ov strangur í mun til innihaldið á uppgávuni hesaferð, og tí hevur Próvstovan valt at flyta minstakravið fyri at fáa próvtalið 02 úr einum triðingi niður í ein fjórðing umframt onkrar smávegistillagingar í skalnaum annars.
Próvdómarar og skúlaleiðslur hava fingið boð um, at avrikini í støddfrøði í 9.fl í greiðslu- og fimisrokning skulu metast av nýggjum samsvarandi einum nýggjum, tillagaðum skala. Hetta umfatar eisini teir næmingar á m.a. NámX, ið hava verið upp í próvtøku á 9.flokks stigi.
Tað var einki í gjøgnumgongdini, sum peikaði á, at skalin er ov strangur ella at dømt er ov strangt í 10. flokki í støddfrøði. Tað málið ger Próvstovan ikki meira við.
Próvstovan fer í heyst at seta ein bólk við avvarandi pørtum í skúlaverkinum at eftirmeta allar próvtøkurnar og koma við einum tilmæli um leistin, sum próvtøkurnar verða skipaðar eftir framyvir, har atlit verða tikin til uppgávugerð, próvtalsgeving, próvdøming, skalar, støði, minstukrøv og námsætlanir.


text:
Rómverjabrævið
Rómverjabrævið er helst skrivað á teirri tríggja mánaða longu ferðini í Korint, sum Paulus nevnir í 2. Kor. 13,1. Triðja prædikuferðin var tá næstan komin at enda. Tað man helst hava verið í árinum 57 e.Kr. Rómverjabrævið kann verða skift sundur í tríggjar høvuðspartar: ein frálærandi (1.-8. kap.), ein frelsusøguligan part (9.-11. kap.) og ein áminnandi part (12.-16. kap.). Eisini kunnu verða tikin fram orðini í Róm. 1,16, gleðiboðskapurin er Guds kraft til frelsu sum støði undir at skifta Rómverjabrævið í fimm partar - umgyrdir av tí týdningarmikla innganginum í 1,1-17 og tí viðkomandi og endaliga partinum í 15,14-16,27. Tað hevur uppiborið at standa sum hitt fyrsta av Paulusar brøvum. Men í øllum tí dýrmæta innihaldinum er eitt dygt høvuðssjónarmið: frelsan er av náði, og rættvísgeringin er av trúgv. Um hetta sigur Martin Luther: "Tá ið innihaldið av hesum orði gjørdist mær greitt, kendi eg meg fullkomiliga føddan av nýggjum, tað var, sum gekk eg ígjøgnum opnar grindir og var komin í sjálvt paradísið". Her slær av sonnum kristindómsins hjarta, her hevur Paulus gjørt greitt, hvat sannur kristindómur er - tí er Rómverjabrævið eisini lykilin at allari skriftini.


text:
Jacob Vestergaard, landsstýrismaður í fiskivinnumálum, hevur tikið avgerð um at játta ískoytiskvotur av svartkjafti til fýra skip.
Ískoytiskvotur verða latnar samsvarandi áseting í § 49, stk. 2 í sjófeingislógini fyri at styrkja um kvotugrundarlagið hjá ávísum fiskifari. Tøka kvotan at søkja um var 12.640 tons av svartkjafti umframt 1.178 tons av svartkjafti, sum eru flutt frá 2020.
Ískoytiskvotur av makreli og norðhavssild vórðu í 2020 lutaðar út fyri 5 ár fram, og tí kann í 2021 bert søkjast um svartkjaft.
7 umsøkjarar hava søkt um ískoytiskvotu av svartkjafti. Av hesum lúka 4 umsóknir treytirnar sambært sjófeingislógini. Tær umsóknirnar eru:
P/F Jókin – m/s Arctic Voyager
P/F Thor Fisheries – m/s Hoyvík
P/F Jupiter – m/s Jupiter
P/F Kinnfelli – m/s Katrin Jóhanna
Landsstýrismaðurin hevur tikið avgerð um, at kvotuparturin til hvørt fiskifar verður 3.160 tons av svartkjafti.
Harumframt skal flutta nøgdin frá 2020 á tilsamans 1.178 tons leggjast afturat at kunna verða veidd í 2021. Av fluttu nøgdini fær hvørt av hesum somu fiskiførum sostatt 294,5 tons at fiska í 2021.
Fiskimálaráðið


text:
Kristni 9 - Næmingabók
Kristni 9 er grundbók í kristni til 9. flokk. Næmingabókini hevur 14 kapitlar við ymiskum evnum.
Kristni 9 viðgerð kristnu skriftirnar og við trúartrænum verða jødadómur, kristindómur og islam samanbornir.
Evni sum kærleiki, bøn og meditatión og hugvísindi og náttúruvísindi verða eisini viðgjørd. Eins og í bókunum til 7. og 8. flokk, verður heimsátrúnaður viðgjørdur, og í hesari bókini er tað buddisma.
Kristni 9 er tekstbók við myndatilfari. Fleiri myndir av føroyskum málningum eins og útlendskum eru at finna í bókini.
Kristni 9 er eisini tøk sum i-bók.


text:
AB hevur ársaðalfund 3. februar 2021
Sagt verður frá, at ársaðalfundur Argja Bóltfelags verður mikudagin hin 3. februar 2021, kl. 19.00 í AB-húsinum.
Skrá sambært viðtøkum felagsins:
1. Ársfrágreiðing
2. Kassameistarin leggur fram grannskoðaðan roknskap fyri farna árið
3. Viðgerð av uppskotum og málum, sum eru løgd fyri aðalfundin
4. Val av starvsnevnd og varalimum
5. Val av grannskoðara
6. Ymiskt
Viðvíkjandi punkt 3 hevur nevndin lagt fyri aðalfundinum uppskot til broytingar í viðtøkum felagsins um, nær aðalfundurin kann vera hildin:
Grein 4: Orðingin "Aðalfundurin verður hildin í februar mánaði við hesi dagskrá:" Verður broytt til "Aðalfundurin verður hildin áðrenn februar mánaður er farin við hesi dagskrá:"
Grein 5: Orðingin "Aðalfundurin verður kunngjørdur 8 dagar frammanundan og lýsingin verður uppafturtikin." Verður broyt til "Aðalfundurin verður kunngjørdur í fyrsta lagi 28 dagar frammanundan og í síðsta lagi 14 dagar frammanundan og lýsingin verður uppafturtikin."
Grein 6: Orðingin "Eykaaðalfundur skal kunngerðast 8 dagar frammanundan." Verður broyt til "Eykaaðalfundur skal kunngerðast í seinasta lagi 8 dagar frammanundan."
Verandi viðtøkur hjá Argja Bóltfelag síggjast við at trýsta her.
Vinarligast
Nevndin
- Detaljer
- Skrevet af Marius Thomassen
-
Hesi vunnu fýrverkspakkar
Í samband við fýrverksøluna hjá AB var lutakast um 3 fýrverkspakkar.
Hesir vóru vinnararnir:
Esther Jespersen, Karl Leonsson og Samson Højgaard, øll av Argjum.
AB takkar øllum, ið stuðlaðu felagnum við at keypa fýrverk í AB-húsinum.
Gott nýggjár!
- Detaljer
- Skrevet af AB
-
Gott nýggjár
Nýggjársbál verður kynt á parkeringsøkinum niðanfyri AB-húsið nýggjársaftan kl. 22.00. Øll eru vælkomin. Har er gott pláss at halda koronafrástøðu.
Argja Bóltfelag ynskir tykkum øllum gott nýggjár!
- Detaljer
- Skrevet af AB
-
AB selur fýrverk
- Detaljer
- Skrevet af Jens Petur Andreasen
-
Klárir til 2021
AB er nú í 1. deild við einum ungum hópi. Hetta er rætta høvið til at byggja upp av nýggjum, og rætti maðurin til uppgávuna er Dimitrije Jankovic. Dimitrije er kendur á Argjum, har hann hevur spælt nærum 100 dystir fyri besta liðið. Eisini var tað Dimi, sum í summar yvirtók 1. deildar liðið og var um reppið at yvirliva í deildini hóast eina sera trupla byrjan. Dimi er kendur fyri hart arbeiði. Hann trýr uppá menning av ungum leikarum, sum eyðkennir Argja Bóltfelag.
Afturat Dimitrije vera Kári Nielsen sum hjálparvenjari, Rógvi Nónsgjógv Poulsen sum fysiskur venjari og hjálparvenjari og Heðin Stenberg sum málmansvenjari. Allir hava teir nógvar royndir sum leikarar og hava longu verið í venjaraleiklutinum eina tíð. Rógvi og Heðin hava verið partur av venjaratoyminum seinastu árini. Kári er nýggjur í leiklutinum. Eftir at Kári endaði sína longu og flottu yrkisleið sum leikari á Argjum, hevur hann verið aktivur sum barnavenjari. Men nú er Kári klárur sum hjálparvenjari hjá 1. deild monnum.
AB skal nú byggja eitt sterkt og støðugt manslið upp. Felagið er í framgongd, hóast ítróttarliga úrslitið hjá monnunum hevur gingið okkum ímóti.
AB vann steypakappingina í U21 deildini í ár. Hesir unglingar banka nú uppá í 1. deild. Við Dimitrije Jankovic á odda hevur ungi hópur okkara ein kempara, sum megnar at menna og betra liðið umframt hvønn einstakan leikara, soleiðis at AB skjótast gjørligt hevur eitt lið aftur í betri deildini.
- Detaljer
- Skrevet af Marius Thomassen
-
Side 7 ud af 32


text:
Føroyaprent hevur plantað 3000 … TRÝ TÚSUND … trø í Føroyum!
Vit liva av pappíri, sum er tað sama sum at liva av trøum, og vit virðismeta rávøruna vit liva av. Tí lata vit aftur til náttúruna við at planta trø, sum liva víðari í hugaheiminum tá vit lesa ella síggja eina bók ella ein annan prentlut.
Øll sum hava fingið trø frá okkum, og sum vit hava plantað saman við, virðismeta eisini trøini. Fleiri hava sína dagligu gongd fram við teimum, og gleðast um hvønn sentimetur, sum veksur afturat. Nógv fylgja væl við og leggja stóru orku í at røkja og verja trøini, til tey eru komin fyri seg.
Leygardagin vóru vit í Gásadali og plantaðu 150 trø, sum eru tey fyrstu í einari viðarlund mitt í bygdini. Røsk fólk hava tikið stig til at gera viðarlundina, og Sørvágs Kommuna hevur hegnað uttan um økið, so seyður ikki sleppur til. Vit á Føroyaprent gleðast um at vera við til so stórar løtur, saman við teimum sum vara av bygdini.
Og í dag, mikudagin 5/6, hava bæði barnagarðurin og frítíðarskúlin á Skála eisini fingið trø frá okkum. Tey hava havt arbeiðs- og ruddingardag saman við foreldrum o.ø. og hava nú eisini gjørt teirra til, at tey um nøkur ár hava stór vøkur trø, sum verja móti vindinum og skapa trivnað.
Vit halda fram at planta trø – altíð í samstarvi við dugnaligu starvsfólkini á Skógrøkt Landsins.


text:
Brúkarakjak:Jogvanj
Vælkomin[rætta wikitekst]
Hey Jógvan J.
Vælkomin til tí føroysku wikipedia. Eg síggji at tú hevur gjørt ymsar rættingar, tað er gott. Havi líka nakrar viðmerkingar, á forsíðuni rættaði tú til Endamálið er at gera eina fullfíggjaða alfrøði ella við opnum innihaldi á øllum heimsins málum. Hetta havi eg rætta til tað sum tað var Endamálið er at gera eina fullfíggjaða alfrøði við opnum innihaldi á øllum heimsins málum tí at wikipedia alfrøðin skal verða við opnum innihaldi (onki sum hevur copyright má leggjast her). Haldi ikki at IKKI LIÐUGT ENN! skal standa í [[Hjálp::Innihald]] ella nakrari aðrari grein á wikipedia. Viðvíkjandi umboðsstjóra so er tað bert øll kervsboð sum vanligir brúkari ikki kunna rætta, hevur tú eina rætting her kanst tú skriva hana á kjak síðuna fyri tað boði tú vilt rætta. Vísur tað seg at tú hevur nógvar rættingar her kanst tú nokk blíva umboðsstjórið. vinarliga heilsan Quackor 19. apr 2005 kl. 21:21 (UTC)
- Ok, kul. ----
Uppskot til broytingar á Øllum boðum.[rætta wikitekst]
Eg havi skriva tær rættingar inn sum tú kom við uttan hesa: sitesupport::Stuðul, her havi eg strika hetta evni í navigatión. Tað sær út sum tú hevur nógv uppá hjarta so eg vil hervið geva tær +sysop. vinarliga Quackor 20. apr 2005 kl. 19:33 (UTC)
- Takk fyri tað, eg skal royna at verð til nyttu heldur enn til ampa.--Jogvanj 20. apr 2005 kl. 19:38 (UTC)
link / link to[rætta wikitekst]
Hvat heldur tú um orði link hvussi skal tað umsetast. Í tí ensku alfrøðini verður link brúkt bæði í What links her og External links. Tað sær út sum at tað verða "brúkt" tvey orð á føroyskum slóð og teingja (hetta havi eg tó ikki sæ nakra stanið, men tað er tað sum Føroyska málnevndin sigur skal brúkast í link to samanhengi). Um vit skuldu fylt hesum so skuldu vit nokk broytt Útvortis avísingar til Útvortis slóðir meðan Hvat teingist higar kan verða sum tað er. Hvat er tín meining? vinarliga Quackor 21. apr 2005 kl. 09:03 (UTC)
- Eg haldi orðið slóð verða snøggari, tí so samsvara navnorð og sagnorð. Á enskum merkir link bæði at teingja og eitt leinki, men við hasum føroysku orðunum eru tey tvey ymisk orð. At slóða og ein slóð samsvara og geva fína meining. Ein slóð er ein gøta, sum man kann ganga eftir frá einum staði til ein annan. At slóða er at gera eina slíka gøtu. At brúkt orðið slóð í staðin fyri leinki, bara fyri at fáa færri orð, hevði verið gott. Mær dámar ikki øll orðini, sum Føroyska Málnevndin hevur sett upp. --Jogvanj 21. apr 2005 kl. 11:24 (UTC)
- Hvat so við Hvat teingist higar, burdi tað so verði Hvørjar slóðir koma higar? Tað ljóðar eitt sindur undarligt, men tað ger teingist sum so eisini. - Quackor 21. apr 2005 kl. 11:44 (UTC)
- Hvat slóðar higar? Hetta haldi eg ljóðar gott, haldi eg. Og minst til spurnarteknið. Tað er ein spurningur, og tá tú trýstur á spurningin, fært tú svarið. --Jogvanj 21. apr 2005 kl. 11:47 (UTC)
- Tað verður ikki brúkt spurnartekin á ensku útgávuni What links here. Quackor 21. apr 2005 kl. 12:07 (UTC)
- --Jogvanj 21. apr 2005 kl. 12:13 (UTC)OK, so eri tað kanska bara eg, sum eri krevjandi.:)
redirect[rætta wikitekst]
Tað er ikki neyðugt at flyta eina síðu tvær ferðu fyri at gera ein redirect, tú kanst eisini skriva #redirect [[Forsíða]]. vh. Quackor 22. apr 2005 kl. 09:08 (UTC)
Forsíða[rætta wikitekst]
Eg havi innset tað uppseting av forsíðu frá tínari síðu við nøkrum broytingum + at tað eru nakrar viðmerkingar á kjaksíðuni um forsíðina. Quackor 22. apr 2005 kl. 09:54 (UTC)
65 ára flaggdagur[rætta wikitekst]
Burdi tað ikki eisini staði at tað nú eru 86 ár síðan (1919) at flaggi var gjørt. Quackor 22. apr 2005 kl. 09:54 (UTC)
Mánaðargrein fyri mai 2005[rætta wikitekst]
Hey Jógvan, hevur tú naka uppskot til eina mánaðargrein fyri mai mána 2005, skriva so eitt innlegg á kjaksíðuna fyri mánaðargrein. vh. Quackor 30. apr 2005 kl. 08:49 (UTC)
varð[rætta wikitekst]
Har er ein á Forsíða_kjak sum sigur at var ikki hevur ð, eg havi ikki heilt skil fyri tí. Helvtin av var á øll kervsboð hevur ð. Quackor 5. mai 2005 kl. 21:35 (UTC)
Týðingar[rætta wikitekst]
Hey Jógvan, eg havi nakarar týðingar sum tú møguliga kundi hugt uppá á míni síðu. Tá hetta er gjørt so er næstan allur tekstur týddur sum man hevur atgond til tá man ikki er ritavur inn (minus nakrar síður undir Serligar síður). ℚuackor 24. okt 2005 kl. 20:51 (UTC)
- Nú havi eg nakrar fleiri týðingar sum tað hevði verði gott at tú hugdi uppá. Tað er eitt minni feature sum tær flestu wikipedia'ni hava sum eitur Babel, tað ger so at brúkarir kunnu siga á teirra forsíðu hvat fyri mál teir tosa, hetta er mest relevant fyri brúkarar sum ikki tosa føroyskt sum móðurmál. Tað sum skal týðast eru hasir seks kassarnir til høgru, eg havi set eina rætta slóð inn so fyrimyndurnar lætt kunnu finnast, sum tú sært so er fo-4 og fo-3 slet ikki týtt. Sig frá um tú tímur at hyggja uppá hetta. h. ℚuackor 6. nov 2005 kl. 16:32 (UTC)
Keldur[rætta wikitekst]
Hey Jógvan, ert tú enn aktivur á Wikipedia? Um so so havi eg tvær uppgávur til tín, tann eina er uppgivið beint omanfyri, og hin er at hyggja uppá Wikipedia:Keldur og rætta møguligar stavu villir. Dømi um ein T-Post tekst við umbøn um lov til avritan í Wikipedia:Keldur er kanna fyri stavu villir kunnu vit senda t-post til ymsar føroyskar síður og spyrja um tær hava hug at deila naka av tí tilfærið ið tær hava, so sum logting.fo (myndir av politikarum), rit.fo (myndir av rithøvindum), art.fo (myndir av listafólki + myndir av teirra list) o.s.fr. Heilsan ℚuackor 30. nov 2005 kl. 20:40 (UTC)
Sambandsmenn[rætta wikitekst]
Hey Jógvan, hvar hevur tú funni myndina Mynd:Sambandsmenn.JPG, ætlaði at vita um eg kundi finna fram til nøvnini á myndini. ℚuackor 29. jan 2006 kl. 08:53 (UTC)
Oyggjaleikir[rætta wikitekst]
Um tað er copyright á myndir so ber ikki til at leggja tær á wikipedia uttan so at man hevur fyngi loyvi frá tí sum hevur copyright til myndina, t.d. Mynd:Oyggjaleikir2005.png. ℚuackor 23. jun 2006 kl. 08:54 (UTC)
- Oyggjaleikirnir hava síðan teir byrjaðu at brúka internetið í 1997 góðtikið, at búmerkið fyri einstøku oyggjaleikahøldini og sjálvt Oyggjaleikasambandið verða brúkt t.d. í sambandi við slóðir til heimasíðurnar og í sambandi við skriving um Oyggjaleikirnar. Tað er siðvenja, at lokalar heimasíður hjá vertslandinum og aðrar heimasíður við áhuga fyri Oyggjaleikunum brúka hesi búmerkini. Tað hava Oyggjaleikasambandið og einstøku fyriskipararnir góðkent, og soleiðis hava teir eisini góðkent, at tey verða brúkt í hesum sambandinum. Eg garanteri, at alt er í lagi. Eg vil enn tá fara so langt sum at siga, at Oyggjaleikasambandið og allar tær lokalu oyggaleikanevndirnar eru alfegin um, at fokus verður sett á Oyggjaleikirnar. --Jogvanj 24. jun 2006 kl. 14:23 (UTC)
- Ok, tað er fínt, men tað er best um man skrivar hvat loyvi er tá man leggur fíluna upp, copyright er ikki nokk, síðan tað normalt merkjur at vit ikki kunna nýta myndina á wikipedia. ℚuackor 25. jun 2006 kl. 10:35 (UTC)
- Nú havi eg skrivað til Altjóða Oyggjaleikasambandið. Skivarin svaraði mær aftur, at tað skuldi leggjast fyri nevndina. Men eg veit ikki hvussu ofta ið tann nevndin hittist, tí hon hevur umboð úr nógvum ymiskum londum. --Jogvanj 26. jun 2006 kl. 12:52 (UTC)
Fair use[rætta wikitekst]
Hej aftur :-), eg eri ikki vísur í at man kan vísa á amerikanska lóg um fair use (Fyrimynd:Búmerki), tá man leggur eina mynd á føroysku wikipediuna. Sí t.d. kjak um hetta á donsku wikipediuni Billede_FairUse. ℚuackor 27. jun 2006 kl. 14:27 (UTC)
- Helst hevur tú rætt. Eg broytti tað til eina strangari orðing. Men hatta er tað, sum kann henda, tá ið mann týðir millum mál. Tað ber ikki til at hugsa um alt í senn. Annars haldi eg eisini at tað er løgið at sipa so nógv til amerikansa lóg í ensku Wikipedia. Enskt verður talað um allan heimin.--Jogvanj 3. jul 2006 kl. 00:30 (
Stovna[rætta wikitekst]
Hei, Jógvan! Eg eru Eystein Eggen, rithøvundur og professori (State Scholar) i Noreg. Eg freista å rita ein stubb om avlidne værfar min, namnebror din, han Jógvan a Fløtt (Skáli ætti frå Gøtu), som var britisk fallskjermjegar i andre verdskrigen og seinat kapteynur i herur. Eg er gift med dotter hans, fagerkona. Men så stovnade eg fram på kontu, og blipp! stovnade upp heile 6 kontur. Kva gjer eg no? Vyrdsamt Eystein Eggen
Til/to sysop's[rætta wikitekst]
So er Forsíðan blivin dagførd, sniði hevur stóran íblástur frá íslendsku forsíðuni, men hendingar fyri dagin og dagsins mynd er skori burtur tá tað vildi kraft rættiliga nógv viðlíkahald. Skrivi endiliga viðmerking á kjak síðuna á forsíðuni, ella til mína kjaksíðu. Vóni at tit dáma nýggja sniði. vh. ℚuackor 23. aug 2007 kl. 09:18 (UTC)
The Main Page design has finally been updated, the design is inspired by the Icelandic Main Page, but On this day... and Today's featured picture have been removed as this would require quite a lot of maintenance. Please write comments on either the discussion page on the Main Page or my discussion page. I hope that you like the new design. br. ℚuackor 23. aug 2007 kl. 09:18 (UTC)
Your admin status[rætta wikitekst]
Hello. I'm a steward. A new policy regarding the removal of "advanced rights" (administrator, bureaucrat, etc.) was adopted by community consensus recently. According to this policy, the stewards are reviewing administrators' activity on wikis with no inactivity policy.
You meet the inactivity criteria (no edits and no log actions for 2 years) on fowiki, where you are an administrator. Since fowiki does not have its own administrators' rights review process, the global one applies.
If you want to keep your rights, you should inform the community of the wiki about the fact that the stewards have sent you this information about your inactivity. If the community has a discussion about it and then wants you to keep your rights, please contact the stewards at m:Stewards' noticeboard, and link to the discussion of the local community, where they express their wish to continue to maintain the rights, and demonstrate a continued requirement to maintain these rights.
We stewards will evaluate the responses. If there is no response at all after approximately one month, we will proceed to remove your administrative rights. In cases of doubt, we will evaluate the responses and will refer a decision back to the local community for their comment and review. If you have any questions, please contact us on m:Stewards' noticeboard.
Best regards, Rschen7754 5. apr 2014 kl. 00:18 (UTC)
Longdarmát[rætta wikitekst]
Hey Jógvan, eg síggi, at tú hevur skrivað ta fínu greinina Longdarmát. Vanliga var ein fjórðingur sum longdarmát ein fjórðingur av eini gamlari danskari míl (1883 m), og í dag verður heitið vanliga brúkt um nautisku mílina, sum er 1852 m og næstan tað sama sum gamli fjórðingurin. Hevur tú nakra keldu, sum sigur at ein fjórðingur er 463 m ella 1/4 av eini nautiskari míl? Benadikt (kjak) 14. jun 2015 kl. 10:09 (UTC)


text:
Wikipedia:Hendingar/9. apríl
Hin 9. apríl:
- 1940 - Seinni heimsbardagi: Týskland hertekur Danmark og Noreg.
- 1957 - Suezveitin opnar í Egyptalandi.
- 2005 - Prins Charles av Wales (myndin) giftist Camillu Parker-Bowles.
- 2013 - Føroyska Kvinnulandsliðið vinnur 2-1 ímóti Georgia og spælir seg víðari í HM-undankappingini.
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Er eingin vaksin til staðar?
2021-05-10 12:28
Miðstovnurin hevði kreppufund í Posthúskjallaranum fríggjadagin 7. mei klokkan 16.00, eftir at Asta í Toft hevur sagt seg úr starvi vegna trupulleikar við eindarleiðsluna. Á fundinum bjóðaði Trivnaðarstjórin, Jóan Petur Hentze, vælkomin og greiddi frá, at hann IKKI hevði ábyrgdina av Miðstovninum. Við á fundinum var eisini eindarleiðarin, sum var rættuliga tigandi.
Fleiri foreldur vóru ørkymlaði og onnur grótu. Øll foreldur vóru tó samd um, at børn okkara verða ikki ansaði! Og tað er bert ein orsøk til hetta: manglandi fígging til Miðstovnin!
Foreldur vístu á, at teirra 2 og 3 ára gomlu børn ganga einsamøll í býnum og í SMS, uttan at nakar hevur varnast at tey eru farin. Børn koma til skaða í garðinum, tí einki spælipláss er innrættað til endamálið at reka dagstovn.
Trivnaðarstjórin legði dent á, at einki var galið við fíggingini á stovninum. Men veruleikin er, at stovnurin hevði í 2020 eina játtan á 6,1 mió kr., og hendan játtan røkkur IKKI til tey 15,3 starvsfólkini í so annars alternativa excellarkið hjá Trivnaðarstjóranum vísir. Stovnurin hevur eina játtan, ið røkkur til 12,76 starvsfólk – uttan leiðara og uttan reingerðing! Eisini eru børn við serligum tørvið á stovninum, men stovnurin fær onga eyka játtan fyri hesi. Harumframt fær stovnurin ongan eyka pening, um fólk gerast sjúk, soleiðis at stovnurin kann fáa vikarar, uttan so at talan er um langtíðar sjúkramelding yvir 3 vikur. Hetta er beinleiðis óskiljandi, tá ið tað jú er ein almenn sannroynd, at tað er á dagstovnaøkinum at flestu umfarssjúkur eru í umferð!
Foreldur vístu á, veruliga normeringin í barnagarðinum eitur 1:10, ið merkir at tað er ein vaksin pr. 10 børn. Harumframt er Miðstovnurin í støðugari broyting, og hølir skifta frá degi til dags. Í dag er matarsalurin t.d. í einum øðrum húsið, og hetta merkir at 30-40 børn skulu skifta hús fyri at eta matpakka!
Trivnaðarstjórin vísti eisini á, at hann ongantíð hevur hoyrt um, at tað manglaði fígging til starvsfólk á Miðstovninum. TAÐ helt eg persónliga vera undarligt, tá ið eg í mars mánaða havi kært júst um hetta til Tórshavnar Kommunu, samstundis sum eg tá greiddi frá, at eg havi staði einsamøll við 5 børnum í einari stovu, tá ið eg var við dóttur mínari til innkoyring.
Eitt annað, eg legði til merkis undir innkoyringini var, at eg fekk rættuliga nógv klemm og fleiri børn settu seg hjá mær, hóast tey aldri høvdu sæð meg fyrr. Nú veit eg, at tey hava mangla nærveru, og hava ikki havt møguleikan at finna hana aðrastaðni.
Sum foreldur ynski eg, at Tórshavnar kommuna leggur frá sær arrogansuna! Pilatus-agtigi framferðarhátturin við at tváa sær hendurnar og tveita ábyrgdina frá sær er lítið sømiligur!
Vit eru ikki í New York. Ella øðrum metropolum! Vit eru í Havn!
Hvar eru tey vaksnu? Ja tey vaksnu í býráðnum hava eyðsýniliga ikki skilt trupulleikan á gólvinum, og tí verða uppfunnin sokallaði pseudostørv, ið onga veruliga funktión hava.
Og hvar eru tey vaksnu á stovunum? Tey geva upp – tí eingin lurtar eftir teimum.......
Lat okkum fáa tað menniskjansliga aspektið aftur í hásætið. Astu. Asta ER Miðstovnurin, og um Eindarleiðslan má fella, so lat hana fella fyri Astu og øðrum dugnaligum stovnsleiðarum í Tórshavnar Kommunu! Tað hevði verið stórt at uppliva eina kommunu, sum megnaði at taka í egnan barm og viðurkenna, at skipanin við Eindarleiðslu slettis ikki var rætta svarið fyri dagstovnaøkið!
Har er einki at ivast í, at starvsfólkini á Miðstovninum eru dugnalig, men uttan Astu og uttan játtan, hava tey ikki ein kjans!
Louise Restorff Jacobsen
Mamma Miru, ið gongur á Miðstovninum


text:
At arbeiða heima - tøkni og skipani
Seinast dagført 15.03.2020
Tá ið starvsfólk skulu heim at arbeiða, er tað ymisk tøkni og ymiskar skipanir, ið kunnu nýtast, alt eftir hvør tørvurin hjá einstaka starvsfólkinum er.
Samband við Landsnet og skipanir, ið vanliga verða brúktar
Er tørvur á atgongd til teldupost, skjøl, 360 ella fakskipanir, ið atgongd ikki er til beinleiðis frá internetinum, so eru tað tvær loysnir vit viðmæla. Tær eru Direct Access ella terminalservari.
Er talan einans um avmarkað brúk av telduposti ella Teams, so er atgongd til hesar skipanir beinleiðis umvegis internetið, og harvið er ikki tørvur á sambandi við Landsnet.
Direct Access er eitt sjálvvirkandi VPN samband, ið ger, at teldurnar fáa samband við Landsnet og skipanirnar í Landsneti.
Allar farteldur í Landsneti hava Direct Access, og ikki er neyðugt við eyka uppseting. Tú tekur bara telduna heim við og brúkar netið heima - og vit mæla til at brúka netkaðal, heldur enn tráðleyst net.
Við Direct Access hevur tú atgongd til alt tað sama, sum tú hevur frá telduni, tá ið hon stendur á arbeiðsplássinum. Tað kunnu tó verða einstøk undantøk. Tá er sum oftast talan um gamlar fakskipanir, sum eru gjørdar á ein hátt, sum ger, at atgongd ikki er til tær ígjøgnum Direct Access.
Terminalservari er ein loysn, ið er serliga vælegnað, um brúkarar hava tørv á at sleppa til Landsnet skipanir, og ikki hava eina arbeiðsteldu heima, ið er innlimað í Landsnet. Tað merkir, at starvsfólkini fáa atgongd við teirra egnu heimateldu. Henda loysnin er serliga ætlað, men ikki avmarkað til, teir stovnar, sum brúka terminalservara dagligt.
Teir stovnar, sum ikki hava terminalservarar, og ikki hava farteldur til øll starvsfólkini, hava eisini møguleika at brúka felags terminalservarar. Felags terminalservararnir hava flestu vanligu skipanirnar, sum verða brúktar í Landsneti, so sum Office pakkan (Outlook, Word, Excel, PowerPoint), felagsdrev, Totalview og 360. Tað ber ikki til at fáa onnur forrit løgd inn á felags terminalservararnar.
Fyri at tit skulu fáa terminalservara atgongd frá internetinum, er neyðugt at fleirstigað góðkenning (multi factor authentication) verður sett upp hjá brúkarum soleiðis, at brúkarin umvegis telefon váttar hvør hann er, tá ið hann ritar inn.
Tá ið øll arbeiða heima, kann tað verða torført at samstarva, eins og tað er trupult at hava samband við sínar starvsfelagar. Teams er vælegnað, tá ið samstarvast skal í bólkum, ið eru spjaddir, júst sum talan er um, nú øll eru heima. Við Teams er lætt at halda online fundir, at kjatta saman, deila fílur o.tíl. Skype for Business kann brúkast til online fundir og kjatt.
Webskipanir eru atkomiligar beinleiðis frá internetinum. Er talan um eitt nú avmarkað brúk av teldupostskipanini, so ber til at gera hetta á telefon, ella við at brúka webmail. SharePoint er eisini tøkt beinleiðis frá internetinum. Tit brúka sama leinkið, sum á arbeiðsplássinum.
Er tørvur á at fáa KT Skivuna at hjálpa við onkrum, er í nógvum førum neyðugt at brúka Teamviewer. Teamviewer er ein skipan, ið ger, at KT Landsins sleppur inn á telduna hjá brúkaranum, og soleiðis fær hjálpt honum.


text:
Tað bleiv dramatiskt, tá 07 Vestur-NSÍ skuldu spæla í næstseinasta umfarinum í bestu kvinnudeildini í dag.
Bolt.fo hevur fingið upplýst frá góðum keldum, at ein av hjálpardómarunum bleiv 25 minuttir ov seinur til dystin, sum skuldi byrja kl. 14.00. Tá hesin so var møttur, so noktaði 07 Vestur at spæla. Dómarin valdi ikki at seta dystin í gongd, tá annað liðið noktaði at spæla 25 minuttir seinni enn dysturin var ásettur. NSÍ var klárt at spæla, men fór til hús uttan at spæla nakran dyst.
07 Vestur liggur á 7. plássi í deildini og kann ikki enda á nøkrum øðrum plássi, meðan NSÍ kappast við EB/Streym/Skála um 2. plássið.
Sum skilst er síðsta orðið neyvan sagt í hesum málinum, og í NSÍ er stór ónøgd um, at liðið mátti til hús aftur uttan at spæla nakran dyst.


text:
5 góð ráð, søla av ogn
5 góð hugskot áðrenn framsýning av ognini
Hvør ynskir ikki at tað er rudduligt og reint heima hjá sær sjálvum? Svari er einfalt, tað vilja vit øll, og tað hevur týdning tá framsýning av ognini ferð fram at atlit verður tikið til hesi viðurskiftir.
Vit hava savna saman fimm spurningar, sum vit halda hevur týdning at hugsa um, áðrenn ognin verður víst fram í sambandi við sølu.
- WC / baðirúm og køkurin leggja tey flestu dent á, men tað eru eisini onnur rúm sum ein møguligur keypari fegnir ynskja at leggja dent á. Tað loysir seg sjáldan at fremja nýgerð í sambandi við sølu. Syrgið í staðin fyri at rúmini eru ruddilig og rein. Ljós máling kann eisini hjálpa.
- Rudduligt og reint er besta fyrimyndin, sum er ein skjót loysn. Tú prógvar við hesum at tú hevur tamarhald á støðuni, og at ognin er gjørd klár til framsýning.
- Ljósar og rúmligar umstøður gleða tey flestu. Lufta út, so rúmini eru innbjóðandi.
- Skift ljósperur har tað er neyðugt. Set listar upp í sambandi við loft har tørvur er á tí.
- Áhugin fyri einum grønum øki dregur. Er urtagarður – slá grasplenuna, og tak upp sjónligt ókrút. Spula túni um tørvur er á tí.


text:
Umsøkjari skal vera heilsurøktari – tó um ongin heilsurøktari søkjur ynskja vit starvsfólk við røktarfakligari útbúgving.
Vit ynskja at tú
• sært týdningin av at vera ein partur av røktini/heilsurøktini til eldri fólk
• hevur hegni til at kveikja undir týdningin vælveru til eldri fólk skaptan í dagligdegnum
• hevur førleika at taka ábyrgd av røktini/heilsurøktini til eldri fólk
• hevur ans fyri dagligdegnum á eldrasambýli
Heilsuhjálpari
Vit leita eftir einum dugnaligum og ábyrgdarfullum heilsuhjálpara til eldrasambýlið Gøtubrá.
Arbeiði fevnir um røkt til húsfólkini á Gøtubrá. Talan er um eitt fast starv á brøk 0,7 í skiftandi vaktum.
Førleikakrøv
Umsøkjari skal vera heilsuhjálpari – tó um ongin heilsuhjálpari søkjur ynskja vit starvsfólk við áhuga fyri eldrarøkt.
Vit ynskja at tú


text:
- Tíðindi, mentan og ítróttur
Mette Frederiksen verður nýggjur forsætisráðharri
Samráðingar hava verið í 20 dagar, og í gjárkvøldið bar á mál. Veðurlagslóg, plastikdálking og vælferðarsamfelagið eru nøkur av aðalmálunum hjá nýggju stjórnini.
Mette Frederiksen, komandi forsætisráðharri, hitti í gjárkvøldið fjølmiðlar eftir drúgvu samráðingarnar.
Hon fer í dag til Margrethu drotning, at kunna hana um nýggja meirlutan fyri Sosialdemokratiskari stjórn.
Lars Løkke Rasmussen skal eisini til Margrethu drotning í dag at kunna hana um, at hann fer frá sum forsætisráðharri.
Tak niður
Sí eisini


text:
Frá vinstru: Anna Maria Jespersen heilsuhjálpari Tvøroyri, Barbara Julsgart, deildarleiðari, Daimi Kjærbo eindarleiðar og Anna Djurhuus, leiðari hjá Bú- og Heimatænastuni í SuðuroyFríggjadagin 9. februar var hátarhald í hølunum hjá heimatænastuni á Tvøroyri fyri Annu Mariu Jespersen, ið hevur starvast í eldratænastuni í Suðuroy í 30 ár.
Anna Maria byrjaði sum heimahjálp á Tvøroyri í 1988 og tók prógv sum heilsuhjálpari í 2003.
Ì sambandi við 30 ára starvsdagin fekk Anna Maria blómur og gávur handaðar, og segði Anna Djurhuus, leiðari hjá Bú- og Heimatænastuni nøkur orð, har hon takkaði Annu Mariu fyri góða og trúgva tænastu.
Eisini fekk hon eina heilsu frá heilsuhjálparafelagnum og sínum starvsfeløgum.


text:
Vitjanartænastan í Suðuroy skipar fyri kunnandi tiltaki fríggjadagin 10. septembur kl. 17 í Salt. Til ber at hitta sjálvbodnu samskipararnar, tekna seg til
Vitjanartænastuna og njóta tónleikin hjá Hans Jacob Hjelm saman við okkum. Øll eru hjartaliga vælkomin.
Áhugin fyri Vitjanartænastu í Suðuroynni hevur verið stórur seinastu tíðina, og nú er Reyði Krossur saman við trimum sjálvbodnum samskiparum til reiðar at seta gongd á. Reyði Krossur bjóðar tí øllum áhugaðum við til tiltak um Vitjanartænastuna.
Henda fríggjadag seinnapart ber til at hoyra um arbeiðið við Vitjanartænastuni hjá Reyða Krossi og hitta samskipararnar Dorrit Bech Joensen, Gunnhild Mortensen og Halltóru Joensen. Samskipararnir greiða frá, hvussu Vitjanartænastan í Suðuroy, ið fer at fevna um alla oynna, verður skipað og til ber at tekna seg. Hans Jacob Hjelm stílar fyri tónleiki til tiltakið.
Tiltakið er ókeypis og øll eru hjartaliga vælkomin. Ein kaffimunnur fæst til keyps í caféini.
Tiltakið er fyriskipað í samstarvi við Salt.
Um Reyða Kross: Við sjálvbodnari orku tálmar og bøtur Reyði Krossur Føroya um menniskjaliga neyð, líðing og mismun. Reyði Krossur er heimsins størsti hjálparfelagsskapur. Vit hjálpa í gerandisdegnum og tá stór vanlukka er. Frá fyrstahjálparkassanum í bilinum til kríggj hinumegin jørðina. Vit leggja dent á alheims hjálpararbeiði okkara og sosialu íløgu okkara í Føroyum.
Les meir um Reyða Kross á https://redcross.fo/


text:
Reportasja frá jomfrútúrinum við Másanum í 1959
Lítli bátur tekur fólk og vøru umborð við Skoragjógv á Kirkju, meðan Másin bíðar uttanfyri. Myndin er frá fyrst í sekstiárunum.
Hóast útvarpið var ein ungur miðil í 1959, so megnaði tey eisini tá at mála hugtakandi ljóðmyndir við reportasjum og samrøðum á bryggjukanti, umborð á skipi, í árabáti og við lendingarnar.
Ljóðmyndin ”Á jomfrútúri við ”Másanum” byggir á tvær reportasjur úr bandasavninum hjá útvarpinum, sum Niels Juel Arge gjørdi á heysti í 1959. Onnur frá hátíðarhaldi á Skipasmiðjuni í Havn, tá ”Másin” fór av bakkastokki, og hin frá jomfrútúrinum av Klaksvík, norður um Múlan og út til Fugloyar.
Vit hoyra Bjarmu Niclasen doypa ”Másan” og Kjartan Mohr fegnast um, at føroyingar byggja skip í Føroyum.
Umframt ferðafólk umborð hittir reportarin á jomfrútúrinum skiparan Fríðrik Heinesen, fólk á lendingunum í Haraldssundi, i Múla, undir Leiti við Viðareiði, í Norðdepli, í Hvannasundi, á Eiðinum í Svínoy og norðuri í Vági í Fugloy.
Tað var stórhending at fáa nýtt skip á farleiðina til bygdirnar Eystan Múla, men var tað nóg mikið? Tann spurningin spurdi reportarin eisini tá.
Magni Arge legði sendingina til rættis, og Rúni Eysturlíð stóð fyri tí tekniska.


text:
Alún til at garva skinn við fæst til keyps á apotekinum. Á síðuni her finnur tú tvær ymiskar leiðbeiningar. Tann fyrra leiðbeiningin er skrivað á síðuni her. Ta seinnu og nýggjaru leiðbeiningina finnur tú einans niðast á síðuni. Í tí nýggju leiðbeiningini verða m.a. eyggjareyðar nýttir. Báðar leiðbeiningar kunnu takast niður.
Um heystið, áðrenn flettingin kemur fyri, velur tú tær skinnið, ið skal garvast. Tá ið seyðurin er flettur, tekur tú skinnið beinanvegin, leggur tað út á eitt borð, meðan tað enn er heitt, og saltar skinnið væl.
Hevur tú fleiri skinn, kanst tú leggja tey oman á hvørt annað, og salta so hvørt einstakt skinn væl.
Saltið skal sjálvandi stroyast á skinnsíðuna, meðan ullsíðan vendir niður.
Dagin eftir rívur tú skinnið um og saltar enn einaferð. Ansa eftir, at eingin berur blettur er. Er onkur ósaltaður blettur á skinninum, fer hetta at vísa seg seinni, tí har ósaltað er, missir skinnið ullina.
Tá skinnið hevur ligið í salti í minsta lagi í 7 samdøgur, verður tað skolað.
Feittklumpar verða reinsaðir væl úr skinnsíðuni, og síðani verður skinnið vaskað væl við flógvum sápuvatni. Brúka sápuspønir at vaska við, endiliga ikki sulfosápu, tí tá vaskar tú feittið úr skinninum og ullini.
Tá skinnið er vaskað og skolað – best er at skola í sjógvi ella blanda 500 g av salti í 15 litrar av vatni til hvørt skinnið – verður tað breitt út á eitt borð. Strekk tað væl út!
Nú skalt tú gníggja alún inn í skinnið – umleið 300 g á hvørt skinnið. Til hetta arbeiðið skalt tú gera tær ein træstubba, sum liggur væl í hondini. Gníggja síðani alúnið væl og virðiliga inn í skinnið. Alúnviðgerðin varar í 5 samdøgur.
Tá ið skinnið er turt, skal tað pussast við sandpappíri. Strekk skinnið væl út.
Nú skal ullin greiðast og skinnið stákast til. Tú kanst brúka karðar at greiða við. Vilt tú ikki hava broddin, eru ráðini, at klippa skinnið. Tá tað er snøggað, er arbeiðið liðugt.
Les meira um at garva skinn í leinkinum niðanfyri.


text:
25. december 2015
24. december 2015
Svenning Reinert 80 ár
Kvøða til eina fyrimynd
Førum fram yvir dalar og fjøll –
Føroya havoygdi ungdómur reysti –
fremjum ítrótt og fimleik um vøll –
latum forndansin dynja í høll –
skipið kvæðini snjøll –
trínum lættliga fram og við treysti.
Føroya havoygdi ungdómur reysti –
fremjum ítrótt og fimleik um vøll –
latum forndansin dynja í høll –
skipið kvæðini snjøll –
trínum lættliga fram og við treysti.
Hesi orðini hjá Janusi Djurhuus eru helst hóskandi, tá ein skal skriva eina heilsu til fyrimyndina hjá okkum reiðfólkum, Svenning Reinert, nú hann jóladag rundar tey 80 árini.
Svenning Reinert er sjálv ímyndin av kappríðing sum ítrótt her á landi. Hann reið kapp fyrstu ferð longu í 1949. Hetta er somikið langtsíðani at avoldaða heimastýrislógin var enn fesk, fólkatalið í havnini var gott 5000 og føroyska fíggjarlógin var áljóðandi 5 milliónir danskar krónur. Men mest umráðandi fyri Svenning var helst at Føroya Ríðingarfelag var 6 ára gamalt og longu tá í fagrasta blóma.
Tá var riðið kapp úti á Velbastaðvegnum, málið var áraka har sum krossurin er. Hetta árið gjørdist Svenning nr. 2 í sínum flokki, á hesti nevndur Ørvarodd ið farbróðurin Tummas átti.
Síðani tá, ja síðani 1949 hevur Svenning riðið kapp hvørt ár. Hetta er heilt vist eindømi innan kappríðing, ikki bara í Føroyum, men í øllum heimunum. Longu árið eftir, í 1950 vann Svenning sína fyrstu, fyrstu virðisløn, hesaferð á hestinum Sjeik sum Heri Jensen átti.
Hetta er sum so bragd í sjálvum sær, men stóra bragdið hjá Svenningi er at tá onnur góvust, tá helt hann á, og tað er vorðið sum bragd. Tað sum er heilt serstakt við Svenningi er at hann er serstakliga treiskur. Hóast honum ikki dámar at tapa so gevst hann ikki á hondum. Ikki tað, havi ongantíð hoyrt hann sagt, at hann ikki dámar at tapa, men tað sæst skiliga at lagið er betri tá hann hevur vunnið.
Munurin á honum og øðrum reiðfólkum er tó tann, at har nógv bara tíma at ríða kapp tá tey vita seg hava møguleika at vinna, so møtir Svenning upp líkamikið hvussu útlitini eru. Hetta tí honum dámar ítróttina og dámar at kappast við onnur. Hetta er tíanverri sjáldsamt nú á døgum, tí eru vit sera takksom at eiga eina tílíka eldsál millum okkum í felagnum.
Svenning hevur hóast luftalsliga høga aldurin enn ross, og hevur eisini verið at sæð á ríðibreytinum hetta kappingarárið. Vit í nevndini í Føroya Ríðíngarfelag vóna at síggja teir eyðkendu reyðu selanar hjá Svenningi á ríðibreytinum aftur komandi ár.
Hjartaliga til lukku við føðingardegnum Svenning Reinert
Vegna Føroya Ríðingarfelag
Brandur í Dali
Gleðilig jól
Føroya Ríðingarfelag ynskir øllum eini gleðilig jól.
Í ár valdi nevndin í FR at geva eina serstaka gávu til David Nordendal, sum herfyri gavst sum formaður hjá Føroyskum Íslandsrossafelag. David hevur øll árini verið sinnaður fyri samstarvið millum feløgini og hetta eru vit takksom fyri.
Enn einaferð gleðilig jól øll somul - nær sum fjar
13. december 2015
Jólahugni við rossum
Føroya Ríðingarfelag skipaði í dag fyri einum øðrvísi jólahugna úti í Havnardali. Vekk vóru bommgávupakkar og jólamenn við følskum skeggi. Ístaðin var kakao, bollar, hugni og børn sum vísti kynstur við rossum.
Gunrid Hansen og Nina Brockie Hansen hava í heyst undirvíst einum hópi av børnum, og hesi vísti í dag ein part av tí tey hava lært.
Nógv fólk vóru komin í Reiðhøllina at hyggja og eyðnaðist hetta sera væl - Nevndin í Føroya Ríðingarfelag sigur seg vóna, at kunna endurtakað okkurt líknandi tiltak næsta ár.
Nakrar myndir frá framsýningini síggjast á leinkju niðanfyri
Myndir er her !
Gunrid Hansen og Nina Brockie Hansen hava í heyst undirvíst einum hópi av børnum, og hesi vísti í dag ein part av tí tey hava lært.
Nógv fólk vóru komin í Reiðhøllina at hyggja og eyðnaðist hetta sera væl - Nevndin í Føroya Ríðingarfelag sigur seg vóna, at kunna endurtakað okkurt líknandi tiltak næsta ár.
Nakrar myndir frá framsýningini síggjast á leinkju niðanfyri
Myndir er her !
11. december 2015
Innasta økið stongt fyri ferðslu
"Tað grør um gangandi fót" sigur orðatakið
Her skal helst einki grógva, men um fáar vikur er vónandi asfalt lagt á her - Til tað er liðugt, vilja vit heita á fólk at fara so væl um sum gjørligt. Bilar eru bannaðir, uttan við loyvi frá nevndini - og tey sum hava fjós innanfyri, royna sjálvsagt at fara styttsu leið um arbeiðsøkið !
8. december 2015
7. december 2015
Ríðiskeið við Súsonnu Sand Ólafsdóttir - GG. Skeið er fullteknað
Tað hevur eyðnast at fáa íslensku Súsonnu Sand Ólafsdóttir til Føroya at halda skeið.
Súsanna er sera dugnalig, útlærd ríðilærari á Hólum og er eisini forkvinna í Felag Tamningamanna.
3. december 2015
Abonner på: Indlæg (Atom)


text:
Mureldur
Mureld kenna flestu føringar. Minnist eg plagdi at sita við hondini niðri í sjónum, ímeðan abbi róði til hús um kvøldi, eftir at vit høvdu ligið og fiska til myrkur kom á
okkum. Hondin bleiv upplýst sum ein logandi stjørnuhimmal, samstundis sum hon dróg eina stríbu av logandi mureldi eftir seg. Eg gloymi ongantíð hesar sjáldsomu løtur.
Men á Maldivunum hava tey so nógvan mureld at aldurnar blíva sjálvlýsandi(sí mynd)
Hettar nátúrliga ljósið í myrkrinum kemur av sokallaðum pytoplankton(murtni). Hendan biologiska lampan er sera undrunarverd.


text:
Føroyar eru klovnaðar
Úr Snoppubarminum, norðan fyri Snoppuna í Saksun byrjar ein kloyva, sum hevur klovið Føroyar tvørturav.
Hendan fortíðar rivan gongur suður eystureftir inn móti Saksun har navnið á gjónni er Vesturgjógv. Síðan fer hon ígjøgnum Koppin og Knúkin inn í Langasandshagan. Her eitur gjógvin Gjánagjógv, ella norðara Gjánagjógv. Í Langasandshaganum endar hon í Tíkarfossi við Gjánoyri.
Síðani gongur gjógvin undur vatn, yvurum Sundini og niðan í Oyrahagan. Her fær gjógvin navnið Skálagjógv sum gongur niðan í Durðin í Lokkafelli, har hon fær navnið Lokkafelsgjógv.
Næst fer rivan ígjøgnum Skálafjall og fær Skálabotnsmegin navnið Øksnagjógv, sum fer yvurum Skálafjørð, uppum Valaknúkar og oman móti Gøtugjógv, har navnið á gjónni blívur til bygdanavnið, Gøtugjógv.
Nú fer gjógvin út eftir Gøtuvík og uppaftur á land á Gøtunesi har gjógvin fær navni Gøtunesgjógv. Herfrá fer hon út í Djúpuni og tað blívur nakað óklár mynd, men hon kemur helst aftur sunnalaga á Borðoyarnesi, har navni blívur Rangagjógv. Herfrá fer hon yvur Borðoyarvík og kemur uppaftur á Skálanesi har hon hevur fingið navnið Gjótan. Síðan fer rivan um Nærabergsegg yvurum og munnar út í Herjarskorargjógv.
Tað kundi verið spennandi at vita hvussu sá út niðriundur í hesari rivu. Tað mugu vera gigantisk hellir í støðum har hendan gjógvin gongur.
Kortal.fo >>>>her<<<<. Her kanst tú síggja hvussu gjógvin gongur.


text:
Hin fyrsti almenni epistil Jóhannesar lærir okkum tvey serlig ting: 1: at eingin er, sum ikki hevur synd (smb. I. Jóh. 1:8 & 10), og 2: at eitt Guðs barn syndar ikki (smb. I. Jóh. 3:6 & 8-10). Hetta eigur ikki at síggjast sum mótsetningar, sum gera hvønn annan til einkiðs, men sum kantar hvørjumegin við á veginum, sum vit ganga á.
Vegurin, sum vit ganga á, er altso ímillum hesar báðar tilsýnilátandi mótsetningarnar: altso, at vit skulu ikki synda, men at hetta tó tekst ongantíð fullkomiliga hjá nøkrum av okkum. Ein er altso noyddur til at síggja hitt seinna í ljósinum av hinum fyrra, t.e., at tað at “ikki synda” má merkja, at ein hevur hetta sum sína hugsjón og sítt aðalmál, at nú eri eg eitt Guðs barn, og so “syndi eg ikki”, “eg vil ikki synda”. Ikki soleiðis, at tað altíð gongur so sum eg vil, men tað er tað, sum eg tó altíð seti mær fyri. Hetta er okkara tankagongd, okkara dagliga mál, sum vit hava fyri eyga. Tó kemur eingin har til, at hann kann siga, at hann ikki hevur synd, tí sum I. Jóh. 1:10 sigur: Um vit siga at vit hava ikki syndað, gera vit hann ein lygnara, og orð hansara er ikki í okkum. Men hóast hetta, at tað ikki tekst fullkomiliga, so gevur Guðs barnið seg ikki yvir til syndina fyri tað, tí tað vil ikki, eiheldur ynskir at synda; sum tað stendur í I. Jóh. 3:9, Hvørsumhelst ið er føddur av Guði, fremur ikki synd;tað er, at hann gevur seg ikki til eitt lív í synd, hann gevur ikki syndini rúm í sínum lívi. Hann ynskir ikki at synda.
Guðs barnið kann ikki vera líkaglatt yvirfyri synd, tí Guð býr jú í tí, tað er tempul Heilaga Andans (smb. I. Cor. 6:19 FKJ).
Hetta er eins og ein róðursmaður á einum kappróðrarbáti: hann fær sær eitt mið, sum hann alla tíðina kikar eftir í mun til stavnin. So heldur hann kós. Hetta má hann gera alla tíðina fyri at koma á mál. Somuleiðis mugu vit hava hetta sum okkara mál og mið, at nú eri eg eitt Guðs barn, og so syndi eg ikki. Men, tað ironiska er, at eingin kann siga seg vera komnan á mál í hesum, ikki eingong apostulin Paulus, sum lýsir hetta í Phil. 3:12-13: Ikki sum um eg hevði longu náðað, eiheldur var longu fullkomin: men eg fylgi eftir, um at eg má handtaka tað fyri hvørt eg eisini eri handtikin av Christi Jesusi. Brøður, eg rokni ikki meg sjálvan at hava handtikið: men henda eina lut eg geri, gloymandi hasar lutir sum eru fyri aftan, og rættandi fram at hasum lutum sum eru fyri framman, Strembi eg ímóti markinum fyri sigursgripin av hini høgu kallan Guðs í Christi Jesusi.
Á mál verða vit ikki komin fyrr enn vit eru komin heim í dýrdina, og tá dýrdar eingin sær sjálvum, men Jesusi Christi aleina.
Gera vit ikki so sum apostulin Paulus sigur her, so eru vit deyð í syndum okkara, sáa til kjøts okkara, og heysta deyða. Sum Rom. 8:8 sigur okkum: So at teir sum eru í kjøtinum kunnu ikki toknast Guði. Vit kunnu ikki liva okkara Christinlív í kjøtinum, men í Andanum, og tá ið vit ganga í Andanum, tá skulu vit ikki fremja girnd kjøtsins (sí Gal. 5:16). Tað heila botnar í, at Guð vil og ynskir og væntar av okkum, at vit nú liva sum tað, sum hann av síni stóru náði hevur gjørt okkum til: rættvís,
heilag og lýtaleys (sí Col. 1:21—22 FKJ).
Tí tit vóru einaferð myrkur, men nú eru tit ljós í Harranum: gangið sum børn hjá ljósi:
(Eph. 5:8 FKJ)
Vit eiga altso sum Guðs børn at liva sum tað, sum Guð hevur gjørt okkum til. Alt annað hevði jú verið forkastiligt hyklarí.
Sum Paulus sigur í Romverjabrævinum: Líkaleiðis roknið tit eisini tykkum sjálvar at vera deyðar í roynd og veru yvirfyri synd, men livandi yvirfyri Guði gjøgnum Jesus Christ váran Harra. (Rom 6:11 FKJ)
Men, legg til merkis, at alt hetta er “gjøgnum Jesus Christ váran Harra”. Vit ganga ikki fram í egnari kraft, men í kraft av tí, at vit sum frelst Guðs børn vit longu eru rættvísgjørd við trúgv á Jesus Christ.
Sum tað jú stendur so klárt hjá Jóhannesi: Men so mongum sum tóku ímóti honum, til teirra gav hann mátt at gerast synir Guðs, enntá til teirra sum trúgva á navn hansara: (St. Jóh. 1:12 FKJ).
Altso: Guð gevur okkum mátt (t.e. kraft) til at vera synir hansara; og at vera barn hjá honum er nakað, sum vit eru, ikki baraeitast fyri at vera, ja, nakað sum vit fáa kraft til at vera, og til at kunna vera. At vera eitt barn hjá Guði klárar nevniliga tað óendurfødda náttúrliga menniskjað ikki; nei, Guðs Heilagi Andi má taka búgv í tær, og so livir tú eftir honum, ikki longur eftir kjøtinum. So henda kraft er Heilagi Andin, sum í Romverjabrævinum 1:4 verður kallaður heilagleiks-andin.
Tað, sum vit eru gjørd til, eigur at altso síggjast í tí veruliga lívinum. Um tað hinvegin als ikki sæst í okkara lívi, at vit eru Guðs børn, ja, so kann spurningur setast við, um vit eru tað. So at sigast kann, at Guð heldur okkum til roknskaps fyri okkara levnað sum trúgvandi, (sí Rom. 14:12), sum er júst hetta, hvørt vit bera fram ávøkstir, sum samsvara við umvendingina (sí Matth. 3:8 FKJ). Men grundarlagið, keldan og kraftin til okkara nýggja lív, bæði frá byrjanini, og eisini áframhaldandi allan vegin frameftir, er Guðs náði í Christi Jesusi. Men náðina brúka vit jú als ikki til at synda uppá, nei, tvørturímóti, tí um Guðs náði stendur skrivað: Tí náði Guðs sum viðførir frelsu er birt fyri øllum monnum, Lærandi okkum at, avnoktandi ógudiligleika og veraldligar lystir, vit skuldu liva edrúiliga, rættvísiliga, og gudiliga, í hesi núverandi verøld; Væntandi eftir hini sælu vón, og hini dýrdsomu birting hins mikla Guðs og Frelsara várs Jesusi Christs; (Titus. 2:11-13 FKJ ).
Omanfyri lýsta samanhang ger, at tann trúgvandi í hjarta sínum verður eyðmjúkur, meðan hann livir so rætt og rættvíst sum hann kann, meðan hann alla tíðina hallar sær fullkomiliga á Jesu Christi rættvísi við trúgv, ikki á sína egnu. Tað, sum verður virkað í hansara lívi, er Guðs verk; tann trúgvandi skal bara, eins og Paulus, “fylgja eftir..” (Phil. 2:12)
Og hvat er so synd?
Ja, taka vit definitiónina av hvat synd er burtur, so gevur alt tos um náði ONGA MEINING YVIRHØVUR.
Jú, synd er misbrótingin av lógini, stendur skrivað svart uppá hvítt í I. Jóh. 3:4. Synd hevði nevniliga fingið sína skilgreining longu áðrenn náðin kom. Lógin kom við Mósesi, náði og sannleiki komu við Jesusi Christi (Jóh. 1:17). Tað varð nevniliga tørvur á náðini til tey, sum vóru misbrótarar, t.e. syndarar. Uttan lógina er jú eingin synd; og uttan synd sær eingin nakran tørv á náði. Men synd er enn synd, fyri tí um vit ikki longur tola at hoyra um hana, og síðan Móses fekk lógartalvurnar í Sinai, hevur eingin maður longur nakra umbering fyri sína synd.
Minsta krav til at skilja hatta, er at tú hevur ein heila, sum vísir nakaðsumhelst útslag yvirhøvur. Men heilan hevur mangur maður bæði sløkt og parkerað í dag, eftir øllum at døma.
Í dag vil fólk fáa frið til at tykjast sleppa at billa sær inn, at tey kunnu móttaka náði til at liva í synd í frið, men hoyra endaleyst um náði, náði, náði, meðan tey halda áfram at liva endaleyst í síni synd í frið. Tað kallast at ganga sum ein bersyndigur syndari við steindeyðum hjarta óræddur fram eftir breiða veginum beint í glatan. Um EINGIR ávøkstir síggjast í eins lívi, ja, so er ein ikki í víntræinum, tað er tá klárt.
Hvørja grein í mær sum ber ikki ávøkst tekur hann burtur: og hvørja grein sum ber ávøkst, hann reinskar hana, at hon má bera fram meiri ávøkst. (St. Jóh. 15:2 FKJ)
Men hon sum livir í njóting er deyð meðan hon livir.
( I. Tim 5:6 FKJ )
(Sitatini eru úr fyrstu útgávu av FKJ N.T.)


text:
Nýggjársaftan var Norðoya Portalurin og News.fo á Jørundsgøtu og feiraðu nýggja árinum.
Eftir at tað hevði verið stormur ígjøgnum allan dagin í Klaksvík, so kom ein skái í veðrinum klokkan hálgum tólv og nógv fýrverk bleiv skotið av á miðnátt.
Sera vakurt og ein legði til merkist, at tað vóru ikki nógvar neyðrakttir hesuferð og tað var gott, tí tær sum blivu sendar upp, komu alt ov skjótt niður aftur og endaðu ímillum húsini, men tíbetur hendi ongin stórvegis skaðið.
Norðoya Portalurin og News.fo ynskja øllum eitt gott nýggjár og takka fyri tað brátt farna árið.
Johnny Olsen, Jógvan á Høvdanum (yngri) og Símun á Høvdanum.


text:
Almenna fundarrøðin kring landið um rørslu heldur fram. Mánakvøldið 4. mai klokkan 19.30 vitjar rundferðin í Suðuroy.
Rørsluárið er fyri øll, ung sum gomul, kvinnur og menn, norðanfjørðs, sunnanfjørðs, ja øll. Tí verður nú skipað fyri almennum fundum um rørslu kring landið. Á fundunum fáa áhugað høvið at hoyra, hvussu vit kunnu fáa fólk at røra seg meira á arbeiðsplássum, barnagørðum, skúlum, ellisheimum og í frítíðini annars.
Rørslufundur verður í Miðnámsskúlanum í Hovi mánakvøldið við hesari skrá:
• Vælkomin – Kaj Leo Johannesen, løgmaður og Hans Pauli Strøm, landsstýrismaður í heilsumálum bjóða vælkomin
• Hvussu nógv røra vit okkum í Føroyum? – Pál Weihe, formaður, Fólkaheilsuráðið
• Hvat ítróttafeløgini kunnu gera? – umboð fyri ÍSF
• Føroyar í rørslu: Nøkur dømi um ítøkilig átøk fyri at fremja rørslu í 2009
• Býarskipan og rørsla – Dávur Winther, mentanarleiðari, Klaksvíkar Kommuna
• Eldri og rørsla – Benadicta Ellingsgaard, fysioterapeutur og Martha Reyðberg, ergoterapeutur, Nærverkið
• Rørsla á arbeiðsplássinum – Hákun Djurhuus, stjóri, SEV
• Rørsla hjá børnum og ungum í skúlum – umboð fyri skúlaverkið
• Rørsla hjá børnum á dagstovnum – Jacob Skaaning, pedagogur, Útibarnagarðurin Mýrifípan
• Kjak um, hvat kann gerast á staðnum
Tað eru Fólkaheilsuráðið og ÍSF, sum saman við landsstýrismanninum í heilsumálum, ið eru stigtakarar til rundferðina. Almennu fundirnir eru ókeypis.
Rundferðin ”Føroyar í Rørslu”
28. apríl: Klaksvík
30. apríl: Sandoy
4. mai: Suðuroy
5. mai: Eysturoy
6. mai: Vágar


text:
Starvið sum heilsustarvsfólk
Løtan tú ert saman...er løtan hjá borgaranum
”Eg var tilkallað at hjálpa einum starvsfelaga, tí ein borgari lá á gólvinum”. Har var sera nógv at arbeiða við, hann skuldi hava hjálp til alt…
Har var ongin kontakt við familjuna, børn ella fólk yvirhøvur uttan heimahjálpina. Og kallitólið var slitið, tí tað bleiv misbrúkt. Les meira..
Jóna er heilsuhjálpari og hevur starvast á Heiminum á Grønanesi
Jóna er útbúgvin heilsuhjálpari á Heilsuskúla Føroya. Henni dámar so væl at vera saman við eldri menniskjum. Tað er so stórur munur á hvørjum einstøkum menniskja og tað er nakað heilt serligt at uppliva. Øll eru uppá hvør sín máta og tað er so lívsjáttandi at síggja.
Ingun er heilsuhjálpari og arbeiðir sum inniportør á Landssjúkrahúsinum
Arbeiðsuppgávurnar hjá Ingun eru nógvar og umfata m.a. at koyra sjúklingar til og frá skurðstovuni.
Sum inni-portørur sigur Ingun, at hon skal hava vitan um at arbeiða við menniskjum, sum hava brúk fyri røkt, umsorgan og stuðli. Ein skal duga at seta seg inn í støðuna hjá sjúklinginum, sum ofta er illa fyri.
Tá er hon glað fyri at hava vitan um t.d. sorg og kreppu, samskifti, reinføri, smittuvandar og flytihættir og tagnarskyldu. Hetta eru alt førleikar sum hon hevur lært í útbúgvingini og sum hon dagliga brúkar í sínum arbeiði.
Fyrstuhjálparaskeið, sum var eitt krav, tók Ingun eisini á Heilsuskúlanum. Kravið til starvið var ein heilsufaklig útbúgving, og sum útbúgvin heilsuhjálpari lýkur Ingun hesi krøv, og hon fekk starvið.
Heilsuhjálparaútbúgving, nógvir møguleikar
Sum heilsuhjálpari kanst tú arbeiða í eldraøkinum, sum persónligur stuðul, sum sjúkraflutningsfólk og fær møguleikar at útbúgva teg víðari.
Tórur var bert 20 ára gamal, tá hann var liðugur sum heilsuhjálpari og var enn ov ungur at arbeiða sum portør, tí valdi hann at fara víðari til heilsurøktara.
Hesa avgerð er Tórur sera glaður fyri, tí í dag starvast hann sum heilsurøktari í psykiatriini og er hann sera glaður fyri sítt starv. Sum heilsurøktaranæmingur fert tú í starvsvenjing innan psykiatriska økið og varð Tórur beinanvegin sera hugtikin av økinum. Hann fall til beinanvegin, tí tað er eitt starv við spennandi avbjóðingum, har eingin dagur er líka.
Evi er heilsuhjálpari og arbeiðir innan sjúkraflutning
Evi Tausen er útbúgvin heilsuhjálpari frá Heilsuskúla Føroya.
Hon sigur, at tað sum hevur hjálpt henni sera nógv í starvinum á LSH er, at hon hevur verið í samband við nógvar ymiskar borgarar, tá hon hevur verið í starvsvenjing sum heilsuhjálpari.
Heilsurøktarar í ymiskum størvum
Ann er heilsuhjálpari og heilsurøktari
Ann er í starvi sum heilsurøktari á fysiourgisku deild á Klaksvíkar sjúkrahúsi.
Hon arbeiðir við endurmenning hjá sjúklingum, sum hava mist førleikar vegna sjúku, og hevur eisini uppgávur tá skómakari og bandagistar eru á deildini. Á myndini eru Ann og Malan, fysioterapeutur og undirvísari á Heilsuskúlanum. Ann fekk frítøku fyri eina starvsvenjing, vegna nógvar arbeiðsroyndir við røkt.
Hans Christian hevur fast starv á Boðanesheiminum
Hans Christian var liðugur sum heilsurøktari frá Heilsuskúlanum í 2013.
Hans Christian hevur síðan hann var smádrongur ætlað sær hesa útbúgving. Hann ætlar at víðariútbúgva seg til fysioterapeut og heldur, at tað er ein stórur fyrimunur at hava eina heilsurøktaraútbúgving frammanundan.
Hans Christian hugsar ikki so nógv um, at flestu starvsfelagar hansara eru kvinnur. Fleiri av búfólkunum eru ikki so von við mannfólk og siga “góða” við hann, men tað tekur hann ikki so tungt. Les meira
Annika er heilsuhjálpari og heilsurøktari og arbeiðir innan sjúkraflutning
Annika er heilsuhjálpari og heilsurøktari og sigur seg brúka førleikar úr hesum útbúgvingum hvønn einasta dag í starvinum sum sjúkraflutningsfólk á Landssjúkrahúsinum.
Sára er heilsuhjálpari og heilsurøktari, og nú útbúgvin sjúkrarøktarfrøðingur
Sára varð útbúgvin heilsuhjálpari og heilsurøktari, áðrenn hon fór á sjúkrarøktarfrøðiskúla.
Hon hevur altíð havt ein dreym um, at arbeiða við menniskjum, men visti ikki rættiliga innan hvat økið. Í 2005 søkti Sára inn á Heilsuskúla Føroya, tá hon var 17 ára gomul.
Tað hevur avgjørt sínar fyrimunir at hava bæði útbúgving sum heilsuhjálpari og heilsurøktari, tá ein gongur á sjúkrarøktarfrøðiskúlanum, serliga í praktiska partinum av útbúgvingini. Allar starvsroyndirnar, sum eg hevði nomið mær, komu mær avgjørt til góðar, tá eg skuldi í starvsvenjing sum sjúkrarøktarfrøðingur. Eg nýttist ikki at brúka somu orku sum floksfelagarnir uppá grundleggjandi røkt, men kundi ístaðin dýpa meg í økið, sum starvsvenjingin fevndi um. Harafturat fall tað mær sera lætt at vera um og saman við sjúklingum.
Reidar er heilsuhjálpari og heilsurøktari og hevur fast starv innan sjúkraflutning á LS
Reidar tók hesar báðar útbúgvingar á Heilsuskúlanum, tí at hann vildi arbeiða í sjúkraflutningtænastuni. Hann sigur, at hann brúkar vitanina frá Heilsuskúlanum dagliga í sínum arbeiði á Landssjúkrahúsinum.
Reidar hevur eisini orðblindni.
Reidar er sera glaður fyri tann lærdóm, sum hann hevur nomið sær á Heilsuskúlanum og heldur sjálvur, at tað er ein stórur fyrimunur fyri hann, at hann hevur lært so nógv um t.d. samskifti, umsorgan, virðing o.s.fr. á Heilsuskúlanum. Hann kemur sum sjúkraflutningfólk í samband við sera nógv og ymisk menniskju. Sera umráðandi er, at hann dugir at seta seg í teirra støðu og dugir at samskifta á rættan hátt.
Reidar hevur lesi- og skrivitrupulleikar og er sera takksamur fyri góðu hjálpina, ið hann fekk á Heilsuskúlanum. Eisini eftir loknan lestur, tá hann var farin í holt við útbúgvingina til behandlara, og hevði tørv á at fáa eina váttan frá Heilsuskúlanum uppá sínar trupulleikar, so hann kundi fáa atgongd til alt tilfarið, sum hann skuldi lesa, á ljóðfíli. Heilsuskúlin hevur orðblindalærara, sum hevur myndugleika at skriva slíka váttanir.
Reidar hevur tikið víðari útbúgving á LSH. Fyrst tók hann eitt skeið, sum eitur PHTLS. Hetta er ein stytting fyri pre-hospital trauma life support. Les meira her www.cascadetraining.com/offered_classes/prehospital_trauma_life_support_ptls.cfm
½ ár seinni fór Reidar í holt við behandlara-útbúgvingina. Hann hevði rættiliga góðar stundir at lesa tá, tí hann var í pápa farloyvi. Tá farloyvistíðin var liðug, fór Reidar til arbeiðis aftur sum vanligt og 2 mánaðir seinni í starvsvenjing á ymsu deildunum á LSH. Hann var á B8, á skurðgongini og á skaðastovuni; alt sum liður í behandlara-útbúgvingini, sum hann nú er liðugur við. Reidar hevur funnið sína røttu hyll!
Heilsustarvsfólk til arbeiðis
Eg hoyrdi okkurt banka...
Tað var eitt kvøldi eg var til arbeiðis í útiøkinum. Eg hevði hjálpt einum borgara í song, sløkt ljósið og stongt hurðina. Tá eg var komin oman um húsini, hoyrdi eg eitt ”banka” inni. Mín samvitska segði mær, at eg skuldi venda inn aftur.
Tá eg kom inn, var borgarin farin upp aftur og var dottin. So um eg hevði verið fráverandi og bara var farin avstað, hevði borgarin ligið á gólvinum til heimahjálpin kom morgunin eftir og støðan kundi verið sera álvarslig.... ja, eg kann ikki ímynda mær støðuna. Hetta eru jú eldri fólk vit hava við at gera, sum ofta eru veik.
Eg havi sett mær sjálvum eitt mál: Altíð at vera nærverandi og til staðar inni hjá borgaranum; líka til eg eri úti aftur. Er tíðin knøpp av einari ella aðrari orsøk, so lati eg ikki sama borgara merkja, dag um dag, at í dag eru ikki stundir til stórvegis prát.
Søk inn freist 1. novembur ella 15. mars.
Eg eri heilt víst blivin ein betur heilsustarvsfólk, eitt betur menniskja
Akkurát hendan støðan hevur lært meg sera, sera nógv. Eg dugi ikki heilt at seta orð á, hvussu nógv, men eg eri heilt víst blivin eitt betur heilsustarvsfólk, eitt betur menniskja, kona, mamma og omma. Eg síggi øðrvísi uppá mín egna dagligdag. Onki er ein sjálvfylgja; øll hava brúk fyri at vera sædd, hoyrd, stuðla og føla, at man er nakað og ger mun.


text:
Ja, gevið fiskinum í høvunum ein kjans
2021-06-22 07:02
Bjørt Samuelsen vil geva einum aldum ælabogasíli ein kjans, nú útlit eru fyri at eitt eldri alt síl ongan góðan hevur og væntandi skal avlívast...tí pláss til aling opinbart ikki er á nøkrum firði. Tað kann tykjast rættuliga undarligt at tosa um eina føroyska ælabogstammu...eitt alt síl, ið ikki hoyrir til millum vanligan fisk, men er innflutt. Danir innfluttu ælabogasíl í 1885 og setti hesi út í hyljar har fólk kundu jolla sær við sonevnda ”put and take”.
Um nakar fiskur hevur tørv á einum kjansi, so er tað just føroyska sjósílið og laksurin, ið eru álvarsamt hótt at verða avoydd vegna ovurstóra dálking, sjúku, uppíbland fra alilaksi og so ovurstóru nøgdirnar av mótstøðuførum laksalus, ið gerasrt støðugt meira mótstøðuførar....just sum Covid-19 smittan, ið støðugt broytist.
Opinbart er eingin flokkur á tingi, ið hevur minstu virðing fyri havumhvørvinum og tess lívfrøðiliga margfeldni, ið er støðugt hótt frá m.a. veðurlagsbroytingum og álvarsamari dálking og eitran frá m.a. alivinnuni.
Treyðugt so er onkur politikkari, ið sigur sína hjartans meining, tó uttan at tað fær nakra avleiðing. Firðir og sund eru til fríða gagnnýtslu og dálkast kann uttan minsta mark. Um nakrir hundrað túsund alilaksaar sleppa leysir, ella eitt fóðurskip liggur sum vrak út fyri eitt náturufriðað øki við Víkar fær ikki Bjørt Samuelsen ella Tjóðveldi til at yppa øksl. Tíggjutals ymsar meira og minni vandamiklar fiskasjúkur gera um seg, og er kanska bara spurningur um tíð til ILA ella eitrandi alguvøkstur leggur alla alivinnuna lamna. Í Danmark er ælabogasíl just staðfest í tveimum støðum við deyðiligu IHN-fiskasjúkuni (infektiøs hematopoetisk nekrose). Sjúkan smittar øll sløg av sílum og laksi og annan fisk við. Sjúkan er eisini staðfest í Finnlandi og er Noreg frammi í skógnum hesar dagar at forða fyri at sjúkan kemur til teirra alilaksaøki.
Men her er bert spurningur um tíð inntil IHN verður at finna í Noreg....og síðan her í landinum, í Íslandi, Skotlandi og øðrum alilondum við.
Føroysku firðirnir eru steindeyðir, alguvøksturin er ógvusligur javnt sum ovurstórar nøgdir av taðevnum verða latin á sjógv saman við heiluvágsevnum, lúsabasingarevnum, kopari, mikroplast og tonsum formaldehyde. Hvat tað er sum verunliga eigur ein kjans, er nokk einki at ivast í. Tað er mest heilsugóði seiðurin, sjósilið og tess serstøku lokalu stammur við t.d. Sandsvatn, saman við tí sindri sum kanska enn er eftir av villum laksi við Leynar og Saksun.
At havumhvørvispolitikkur, og náttúruverndarpolitikkur sum heild, hevur so lága raðfesting frá Tjóðveldi er fyri so vítt einki nýtt. Flokkurin hevði umhvørvismál um hendi, men uttan at nøkur nýggj lóggava varð sett í verk. Og onkur borgarstjóri, frammaliga í flokkinum, metti við máttu góðtaka grova dálking av firðunum fyri at alivinnan, við útlendskum stórspekulantum á odda, hevði so góðar umstøður sum til ber.
Havumhvørvið er har matkovin er at finna....ikki í einum aliringi á firðunum har hart sperdur fiskur verður fóðraður við GMO soya, rapsolju og pestidfongdum hveiti, blandað við svartkjaft ella lodnu....sum annars er sera heilsugóður fiskur og føði hjá øðrum fiski og sjófugli. Politiska møsnið frá Tjóðveldi...ella Javnaðarflokkinum, um ST-Heimsmál og burðardygga menning, Skjótt syfti seiðurin (ið ikki er mannaføði) og Tunga takið, eru jaglað og tugd og uttan at tess verunliga innihald um burðardygd verður tikið uppá tungu.
Opinbart rennur Bjørt Samuelsen í hølunum hjá alivinnuni og vil ennta bjarga einum aldum ælabogasíli....kanska í eina lokaða skipan á landi har frárensluvatn verður sóttreinskað......við formalin, kanska. Skarn skal nokk eisini takast upp, sum gjørt verður í lokaðum skipanum, ið verða bygdar kring allan heim....bara ikki her í landinum, tí vinnan skal hava frið at arbeiða og ikki áleggjast óneyðugar íløgur tí krøv verða sett til náttúruvernd og umhvørvisdálking....ið sjálvandi ikki hava nakran tídning.
Aling av ælabogasílum ella alilaksi hevur eina sera svarta vangamynd og uttan at hvørki burðardygd ella tryggjan av lívfrøðiliga margfeldni í høvunum er í nánd. So hvørt sum aling verður løgd um í lokaðar skipanir, við væl frægari vangamynd og uttan at nøkur beinleiðis havumhvørvisdálking stendst, verður marknaðarparturin frá aling i opnum nótum at minka.
Hetta skilir alivinnan ikki, vil ikki taka tað til eftirtektar og leggja um meðan tíð er, tí gramleikin hevur tikið ræðið og verður eisini at taka skrædlið tá tað kemur.
Kári Thomsen


text:
Teoriroynd.fo er Føroya einasta heimasíða, har tú sleppur inn til bestu online dygdarroyndir á marknaðinum. Ástøðisroyndirnar eru skipaðar á sama hátt, sum Aksstovan fremur tær veruligu royndirnar.
Fleiri enn 130 næmingar hava roynt okkara ástøðisroyndir, áðrenn vit hava almannakunngjørt tær – og allir hava staðið royndina fyrstu ferð, tað kann prógvast. Koyrilærari við drúgvum royndum og neyvum kunnleika stendur aftan fyri Teoriroynd.fo
Vit mæla til, at tú stendur allar royndirnar frá Teoriroynd.fo við 3 ella færri mistøkum. Megnar tú tað, eru 99,9% vissa fyri, at tú stendur royndina á Akstovuni fyrstu ferð.
Teoriroynd.fo fevnir um alt tað, tær tørvar fyri at standa royndina fyrstu ferð. Teoriroynd.fo mennir og dagførir støðugt ástøðisroyndirnar, so at tær altíð eru tíðarhóskandi.
Vit ynskja tær góða eydnu og gaman við koyrikortinum.
Vinarliga
Teoriroynd.fo


text:
Avstralska svimjistjørnan Grant Hackett var heldur óheldigur, tá hann síðsta vikuskifti kappaðist í Melbourne. Hann gleið á skamlinum, og lendi tí pladask á búkinum. Men tað var ikki verri enn at hann vann teir 400 crawl, við eini 200 metra splitt-tíð á 1:51.60 og eini samlaðari (langbana-) tíð á 3:54.17.
Talan var lukkutíð bara um eina vanliga kapping, har hann skuldi testa seg áðrenn HM í sama býi um nakrar vikur. Hackett kundi sjálvur flenna at hendingini, og segði at tað var tí at hann brúkar track start og lítir so nógv á aftara fótin. Ein troyst var eisini at ein annar frá sama felag gjørdi sama stunt, við sama starti.
Hackett sigur seg ætla at svimja teir 400 í HM við eini tíð á 3:43-3:44. Nýliga steðgaði Ian Thorpe hevur heimsmetið á 3:40.08, men Hackett eigur tað á stuttbana við 3:34.58, umframt bæði á 800 metrum (ávíkavist 7:38.65 / 7:25.28) og á 1500 metrum (ávíkavist 14:34.56 og 14:10.10).
Myndin av Hackett er fingin av Flickr kontoini hjá ‘vanou’


text:
Limaskapur
Tá tú teknar limaskap hjá Bústøðum, kemur tú sjálvvirkandi á bíðilistan til leigubústaðir við teimum ynskjum, ið tú ásetur í umsóknini.
Legg til merkis, at títt pláss á bíðilistanum er persónligt og kann ikki yvirtakast av øðrum. Ynskir tín hjúnafelagi ella sambúgvi eisini at standa á bíðilistanum, skal viðkomandi tekna seg sum lim hjá Bústøðum.
Treytin fyri limaskapi hjá Bústøðum er, at tú ert minst 15 ár.
Tilmeldingargjaldið er kr. 200, og árliga umsitingargjaldið er kr. 150.
Uppskrivingargjaldið á kr. 200 skal flytast á kontu nr. 9181-384.350.7 í Betri Banka.
Bústað umvegis Almannaverkið
Umleið 5. hvør íbúð hjá okkum verður tillutað umvegis Almannaverkið. Hevur tú serligan bústaðatørv, kanst tú søkja um bústað umvegis Almannaverkið.
Heinta umsóknarskjalið her, fyll tað út og send okkum tað aftur. Antin við telduposti, vanligum posti ella handa okkum skjalið inn á skrivstovuna.


text:
Hósdagin tann 30. mars 2017 skipar Kommunala Arbeiðsgevarafelagið fyri einum tiltaki um tænastumannaeftirlønir.
Tiltakið er ætlað starvsfólkum hjá kommunum, ið hava starvsfólk við tænastumannarættindum. Bjarni Mortensen, fulltrúi hjá KAF, fer at greiða frá høvuðsprinsippunum í tænastumannasetanini, og serliga teirri eftirlønarskipan, ið er knýtt at tænastumannasetanini.
Tiltakið verður frá kl. 13.00 til 15.00 í hølunum hjá Kommunufelagnum í R.C. Effersøesgøtu 30, Tórshavn.
Tey, ið ynskja at luttaka, vera biðin um at boða frá luttøku á kaf@kaf.fo, í seinasta lagi mánadagin tann 27. mars 2017.


text:
Tá DM í gonguløgum fyri íslandsross byrjar í morgin, eru helst fleiri ross og reiðfólk umboðandi Føroyar, enn nakrantíð fyrr.
Talan er um tær tríggjar Elin V. Tindskarð, Rakel B. Tindskarð og Rebekku D. McBirnie ið skula royna seg. Elin V. Tindskarð er von at vera til tílíkar kappingar og er heilt greitt tað besta boðið uppá eina góða plasering av føroysku reiðkvinnunum. Elin V. Tindskarð sigur sjálv at hon seinastu tíðina hevur vant miðvíst móti DM og at hon fer at gera sítt ítarsta og eru vónirnar á heilt góðari leið. Hon kappast við trimum rossum, Greta frá Ausviga, Bassa frá Tindsgarði og Hlekkur frá Thingnesi. Elin V. Tindskarð vann eina grein á IceHorseFestival í Herning í vetur, tað var við Gretu frá Ausvigu (myndin)
Rakel B. Tindskarð luttekur við tveimum rossum, Stormur frá Háholti og Kjarnorka frá Tindsgarði. Rakel B Tindskarð er ung og sera evnarík og verður spennandi at fylgja hana framyvir. Rebekka D. McBirnie luttekur við ryssuni Dorit frá Gauksmýri, hetta er fyrstu ferð hon er við til DM í sport, men hon luttekur í einari roynd at klára krøvini at koma til HM í Berln seinni í summar. Rebekka D. McBirnie hevur seinasta árið burturav arbeitt við rossum, men ætlanin er at fara undir lestur í heyst.
Tað verður spennandi at fylgja við føroysku reiðkvinnunum, kappingin er í Herning, hon byrjar sum nevnt í morgin og endar við finalum sunnudagin.


text:
Lívdin hevur elstar, sum leiða samkomuna.
Elstar eru leiðarar, sum hava evstu ábyrgd av lívi og læru samkomunnar. Teir eru hirðar, sum taka sær av fólkinum, og umsjónarfólk, sum hava umsjón við vælveru og trivnaði hjá samkomuni (1 Pæt. 5:1-2).
Beinta Áargarð
Gift við Absalon, og saman eiga tey tríggjar døtur.
Beinta er ættað úr Havn, men er eisini uppvaksin í Danmark.
Hon bleiv frelst sum smágenta – veit ikki tíð og stað.
Beinta er útbúgvin sjúkrarøktarfrøðingur og arbeiðir sum deildarleiðari á eldraøkinum. Beinta hevur síðan desembur 2012 verið partur av elstabólkinum.
Tel.: 512655
T-postur: beinta@livdin.fo
Rúni Højgaard
Er giftur Lis, og tey hava tvey børn. Hann er útbúgvin flogskipari. Rúni gjørdist persónliga trúgvandi sum tannáringur á summarlegu á Zarepta. Aftan á 12 ár í útlandinum flutti familjan heim aftur til Føroya í 2002, og Lívdin bleiv teirra andaliga heim. Rúni gjørdist partur av ungdómsleiðsluni í 2012 og hevur síðan á sumri 2018 verið partur av elstabólkinum.
Tel. 221011
T-postur: runi@livdin.fo
Regin Djurhuus Hammer
Er giftur við Beintu. Tey eiga 4 børn saman – Tóru, Rúna, Pætur og Jógvan. Regin er uppvaksin í Havn og er útbúgvin búskaparfrøðingur. Hann arbeiðir í Almannamálaráðnum. Regin hevur síðan á sumri 2018 verið partur av elstabólkinum.
Tel.: 283848
T-postur: regin@livdin.fo
Grímur Ingi Poulsen
Er giftur við Lillian B. Poulsen og saman eiga tey 5 børn, 3 synir og 2 døtur. Grímur er føddur í Íslandi, men uppvaksin í Føroyum. Hann tók ímóti Jesusi sum ungur drongur á 12 ára legu í Zarepta.
Grímur er skipsførari og siglir við føroyskum reiðaríi. Grímur hevur síðan á heysti 2013 verið partur av elstabólkinum.
Tel.: 212332
T-postur: grimur@livdin.fo